qundao/data-zh-poetry huggingface dataset:
看杏花宿瑕仲山馆微雨
作者：阮大铖
朝代：明
体裁：古风

鸡鸣杏花中，识君深隐处。山青与托邻，草碧自成路。炊烟亦何閒，小酌就花树。辨叶敛傍眺，因香纵恬步。湖风弄微寒，果兆夜来雨。萧萧春竹鸣，高馆更成趣。移灯谙山窗，兹游吾已屡。留兴及三秋，天香饮华露。
真州僧纯一见访·其一
作者：阮大铖
朝代：明
体裁：五言律诗

一衲江云外，潮音满梵宫。观心松影下，證道竹香中。白昼开禽语，青山访鹿踪。每欣入林会，支远定相从。
真州僧纯一见访·其二
作者：阮大铖
朝代：明
体裁：五言律诗

荷锸有时暇，闭门长读书。偶然香刹客，顾我寒山庐。但瞰荒厨麦，聊陈俭岁蔬。青峰相视笑，禅意已无馀。
真州晤张绳海同年
作者：阮大铖
朝代：明
体裁：七言律诗

十年风雨叹分襟，握手能禁感慨深。为政久谙调马法，逢时不辨获禽心。苟非肉食宁华膴，未有才人免陆沉。桂醑只须相对酌，江潭何必发孤吟。
真州晤马侍御千里感赋
作者：阮大铖
朝代：明
体裁：七言律诗

立仗同听禁苑钟，别来音旨甚疏慵。友声黄鸟时鸣叶，无恙青山未限筇。秋峤石莲乡梦远，江蓠露菊晚香浓。与君但醉樽中酒，漠漠遥看天外鸿。
石巢夜起看月已而雨
作者：阮大铖
朝代：明
体裁：古风

山月还未没，山雨旋廉纤。月以延孤光，雨能噀馀炎。清景天所閟，二者常不兼。而独岩栖人，晴雨两无嫌。如花寄瓶中，信手随所拈。对月空芳樽，往往意不厌。趁此微雨过，植杖携腰镰。歼彼石上蕨，待此峰头蟾。倦即枕曲肱，吟则掀疏髯。石榻横秋窗，窗冷梦亦恹。久拜两疏疏，稳作陶潜潜。乃知丘壑中，恣取元不廉。适意斯已矣，来日吾何占。
石巢庵月下同璩山甫夜话·其一
作者：阮大铖
朝代：明
体裁：五言律诗

禅室对秋树，别君惊隔年。风烟谢双鬓，灯火共诸天。阁冷通山翠，琴清称月泉。兹宵听灵籁，弥觉石林偏。
石巢庵月下同璩山甫夜话·其二
作者：阮大铖
朝代：明
体裁：五言律诗

雁堂秋月白，薜影晚同依。山夜笑言响，人閒饮啄微。磬从香际发，萤向露中飞。尘世浮云理，知君泯是非。
石言十二首·其一
作者：阮大铖
朝代：明
体裁：七言律诗

十亩年来梦已安，农臣自许考槃宽。祝鸡晴栅秋烟迥，捕蟹霜畴夜火寒。竹筱欢应腾酒颂，桑乾警不到渔竿。何来蜂虿生怀袖，空使颠毛竖鹖冠。
石言十二首·其七
作者：阮大铖
朝代：明
体裁：七言律诗

鼠子胡然蓄异图，冯陵耻作霍家奴。流言笑指青骢马，妖树争啼白项乌。燐火不堪成异物，秽形还惜点灵诛。空馀鸢蚁饥驱甚，赖尔嗟来荐一餔。
石言十二首·其三
作者：阮大铖
朝代：明
体裁：七言律诗

江左夷吾藉钜公，小戎薄伐奏肤功。符经秘箧分黄石，剑气中宵射白虹。身共荷戈零雨会，手援失楫乱流中。练川璧月明秋水，不与寻常借寇同。
石言十二首·其九
作者：阮大铖
朝代：明
体裁：七言律诗

江墅秋深菊未荒，幽香细雨递危樯。紫萸樽为离居罄，白石歌繇此夜长。荷屋衣裳元诲露，杞人容鬓易臻霜。故园豺虎纵横甚，弧矢羞闻射四方。
石言十二首·其二
作者：阮大铖
朝代：明
体裁：七言律诗

南箕噏噏吠江城，共怼侏儒浪请缨。憎主争为群盗袒，罪言难谢妒人情。蚩尤朝避铃门气，妖鸟宵严铎帐声。到底安危冯此仗，杞人何复负平生。
石言十二首·其五
作者：阮大铖
朝代：明
体裁：七言律诗

令尹家风接四知，三年冰誉满松滋。计当赤社移琴日，久属黄巾定策时。慈母啼乌凄月树，神君徙鳄著霜威。至今三复鸱鸮什，风雨飘摇咽口碑。
石言十二首·其八
作者：阮大铖
朝代：明
体裁：七言律诗

真宰悠悠问莫申，幼安何适避风尘。长林未免衣冠祸，浚谷谁閒饮啄身。废垒归无王谢燕，羁栖行负叔敖薪。更怜太史修文日，梁木凄凉未敢陈。
石言十二首·其六
作者：阮大铖
朝代：明
体裁：七言律诗

兹园黄发幸皤然，忧杞恒居众虑先。尼父岂能违旷野，灵均招与问高天。鼎湖弓剑龙长卧，故里荆榛鸴已迁。草色玄黄殊未已，鸱夷莫负五湖船。
石言十二首·其十
作者：阮大铖
朝代：明
体裁：七言律诗

羁禽岂不恋乔柯，如此青山满目何。避地若将违左衽，回车何必异朝歌。四隅终自摧毛羽，千仞从今谢网罗。寄语篱边众鸡鹜，好连爪距啄秋禾。
石言十二首·其十一
作者：阮大铖
朝代：明
体裁：七言律诗

烟驾云旗道益尊，飘然鹤发共加飧。厨多粻糗充牛饭，地远訾邪即鹿门。山赉有云延屦杖，莱衣何日不朝昏。因嗤异代秦时叟，鸡犬萧条寄古源。
石言十二首·其十二
作者：阮大铖
朝代：明
体裁：七言律诗

六代菁华韵未荒，繇来词客此翱翔。长干花浦青郊雨，玄武荷绵绿水香。敢谓浮槎关象纬，漫思大雅易清商。好沽孙楚楼中酒，酹向高台吊凤皇。
石言十二首·其四
作者：阮大铖
朝代：明
体裁：七言律诗

怀绥自是守臣心，表饵何妨试绿林。蔀屋已令书犊券，桑间谁与弄鸮音。军书莽莽秋云苦，官道离离苌楚深。燧火车门宵未屏，怜予一顾短襦吟。
石门秋汛无题·其一
作者：阮大铖
朝代：明
体裁：七言绝句

慵向官家乞镜湖，自操小艇间罗敷。远山秋水浑无赖，得似卿卿眉色无。
石门秋汛无题·其三
作者：阮大铖
朝代：明
体裁：七言绝句

慵逐红尘堕马妆，琵琶独拨上孤航。湖边定有鸳鸯睡，子夜歌喉漫绕梁。
石门秋汛无题·其二
作者：阮大铖
朝代：明
体裁：七言绝句

宛转琴心动画船，蒹葭秋水白如烟。儿家住在横塘曲，夜夜吴歈唱采莲。
石门秋汛无题·其四
作者：阮大铖
朝代：明
体裁：七言绝句

波心燕语亦呢哺，小尾双双故掠帆。正倚蓬窗微笑处，香泥忽溅杏红衫。
礼青山还途中再赋·其一
作者：阮大铖
朝代：明
体裁：七言律诗

烟澹霜轻草不迷，同人览古有招携。偶然海月留纤影，遂指仙灵有定栖。山鹧鸪啼荒树外，木芙容发野塘西。谁当重涤华清砚，浓艳凝香与共题。
礼青山还途中再赋·其二
作者：阮大铖
朝代：明
体裁：七言律诗

供奉乘流去不还，长留诗赋炤江关。墓田犊卧寒香处，祠屋鸦归晚烧间。樽酒几时辞碧月，瓣香此日礼青山。怜予历落浑相似，双屐孤藤亦自閒。
社集大方酒可斋得回字
作者：阮大铖
朝代：明
体裁：七言律诗

雪后蓬蒿径偶开，香车亦为问奇来。清樽刻羽闻桃叶，深夜烧灯剥芋魁。江雁啼沙霜渐落，山禽噪树月初回。寒林澹澹滋芳意，高咏能无动摽梅。
祖堂月夜同缉汝式玉继之损之夜话感赋·其一
作者：阮大铖
朝代：明
体裁：五言律诗

欲暮鸟何适，寒林若顾俦。感君敦古处，结侣到荒丘。触月诸烟泯，专霜一壑幽。竹房岚翠切，山梦亦悠悠。
祖堂月夜同缉汝式玉继之损之夜话感赋·其二
作者：阮大铖
朝代：明
体裁：五言律诗

夜纵高峰话，清机未可名。山灯参尔汝，霜月撰平生。吟苦叶能肖，钟严籁莫争。不知云尽处，何自至猿声。
祝勉之孙益仲见访止饮小园
作者：阮大铖
朝代：明
体裁：七言律诗

江云霭霭客何来，蓬户荆扉为尔开。白石几人闻叩角，青山到眼且衔杯。诗书讵忍微言绝，农圃难令遁思回。世事祗今堪共笑，濠鱼林鹤倘无猜。
祝卓左车五十
作者：阮大铖
朝代：明
体裁：七言律诗

风烟天地此悬弧，老骥权奇志未枯。久悟莲乘超十地，閒操筠管著三都。潮青江浦鲲鬐徙，露白秋林鹤子呼。四十九年非试省，香名绮语浦西湖。
禊日赴曹元甫同年九子江之期·其一
作者：阮大铖
朝代：明
体裁：七言律诗

春风吹雨满平芜，此际琴樽兴未孤。大泽各安黄鹄隐，浮家轻与白鸥俱。文章海内争相避，松菊年来葺也无。名岳几时承十赉，誓随灵寿爨彫胡。
禊日赴曹元甫同年九子江之期·其三
作者：阮大铖
朝代：明
体裁：七言律诗

千载心期问谪仙，春江花月照青莲。怜余久挂岑牟服，就尔遥牵孺子船。绾带岂令愆蕙候，求声更喜在莺先。西园宾客称嘉会，征盖谁淩九子烟。
禊日赴曹元甫同年九子江之期·其二
作者：阮大铖
朝代：明
体裁：七言律诗

永和逸兴几曾阑，芳月同人更浴兰。星驾空占贤者聚，雪航不耐子猷寒。薄移烟艇江山丽，小酌沧洲礼数宽。莫向灵均窃词赋，杯前蘅杜已漫漫。
禊日赴曹元甫同年九子江之期·其四
作者：阮大铖
朝代：明
体裁：七言律诗

大陆风波未敢论，鸱夷且尽手中樽。莺花岂为閒情系，鸡黍将无古道存。春淀词人欢命禊，星桥贵邸莽留髡。廿年裘马同回首，寒浦萧萧落雁痕。
秋夕同若龄公穆衡之兄前之弟集正之弟水亭月下
作者：阮大铖
朝代：明
体裁：古风

人间豁幽兴，月色亦更新。欣无外事牵，易我樽中醇。众草悦柔露，虫响群来陈。繁柯敛倦鸟，水雾升恬鳞。此夕夫何如，不乐思谁因。达侣各能齐，古欢斯偕臻。觞咏甚有得，陶陶嗤天民。千古奚逝哉，而珍豁间纶。
秋夕同邝公露坐循元上人绿梦居·其一
作者：阮大铖
朝代：明
体裁：五言律诗

野云挂秋竹，予意与同閒。薜叶甚妨路，荆扉何事关。梦青松雨后，夜白露花间。祗觉无言际，星河侍定颜。
秋夕同邝公露坐循元上人绿梦居·其二
作者：阮大铖
朝代：明
体裁：五言律诗

秋山钟梵定，诸感触无几。阶药立方静，草虫吟亦微。林空闻露响，潭曙识星飞。此际形神影，何烦辨是非。
秋夕园居有怀姜侍郎仲讱傅祭酒子京
作者：阮大铖
朝代：明
体裁：古风

秋夜不能寐，起枧星汉高。閒知幽独尊，静恻云动劳。风林惊众音，栖乌求其曹。偶影向园列，我思何忉忉。药墀写閒月，露坂零长蒿。风来隔溆香，悠然吹郁陶。上有芙蓉花，下有鸳鸯翱。采之涟漪长，执之无轻舠。
秋夕平等庵赋得山空月色深
作者：阮大铖
朝代：明
体裁：五言律诗

香台钟定后，群动肃秋林。视听壹归月，幽喧莫辨心。影开潭底藻，曙袭叶中禽。是际山阿客，谁堪薜荔吟。
秋夕迟友人不至
作者：阮大铖
朝代：明
体裁：古风

尘居忍违俗，蒙虑如荒莱。安得弄秋霞，濯濯胸颜开。懿此篱下花，幽香乱我醅。衔觞复鸣琴，高兴谁能裁。刹啄虫声间，僮稚谙无猜。此情正可同，梁月为君回。
秋夜宿白瑕仲山馆
作者：阮大铖
朝代：明
体裁：古风

凉风动庭树，离居轸宵旦。采薁此何时，搴芳毕遐眷。吾友考槃人，衡门若河汉。象纬关睇笑，草木感冲茜。湖光澄远心，峰霞荫华撰。欢余搅结情，辍经事游衍。剥枣就荒篱，登鱼理芳宴。讵违饪织常，一谢簪缨患。露下秋虫鸣，閒宵阅吹万。寄梦向山窗，身心窃馀善。
秋夜泊燕子矶月中同吴仲立周公穆坐亭子上迟曹元甫不至·其一
作者：阮大铖
朝代：明
体裁：五言律诗

不夜江天月，秋声积气中。攀岩喧暗草，弄汐察归风。警露禽难定，啼沙雁不穷。祗馀虚白在，眺听入鸿濛。
秋夜泊燕子矶月中同吴仲立周公穆坐亭子上迟曹元甫不至·其二
作者：阮大铖
朝代：明
体裁：五言律诗

佳人期未至，宛在此亭孤。夜定秋何际，潮宽月欲无。寒情搴宿莽，高咏响菰蒲。子复谁能遣，青山有系桴。
秋夜雨中同木公幼玉若龄集孙烈卿玉照阁古梅下共用晴字
作者：阮大铖
朝代：明
体裁：五言律诗

小阁延真意，群芳多晚成。从君探啸旨，沉饮入秋声。凉雨冒春响，繁灯争昼晴。寒香弥可忆，遥思向孤清。
秋居有怀杨斗枢霍钟西吕益轩·其一
作者：阮大铖
朝代：明
体裁：七言律诗

九河日暮起重阴，蒲苇冥冥秋水深。如此陆离委长佩，一时睇笑倚孤岑。揽茹不掩湘臣泪，采葛谁明越妇心。欲寄幽香虞道远，空馀丛橘耀霜林。
秋居有怀杨斗枢霍钟西吕益轩·其二
作者：阮大铖
朝代：明
体裁：七言律诗

山阿岁晏孰华予，西极将腾径待车。飒飒女萝啼赤豹，鳞鳞秋水领文鱼。天高冀野云终被，霜落吴江木更疏。我欲何声酬凤德，萧条自接楚狂舆。
秋山霁夕同胡衷朴白瑕仲方圣则月下酌感赋
作者：阮大铖
朝代：明
体裁：古风

怀情欲谁喻，视此中林月。霜空氛以清，山霁辉如发。园列肃澄景，萝筱响寒汲。故人二三子，共我照华发。衔觞百感盈，开琴素襟洽。静体即峦岑，浩论失溟渤。悠悠寻古欢，食此蓬蒿力。兕虎复何之，凤图久芜没。慎此露中行，秋野媚陈蕨。
秋日坐宗白竹房过止水菩提兰若·其一
作者：阮大铖
朝代：明
体裁：五言律诗

偶来逢解制，良话款柴荆。竹响度山雨，蝉鸣矜晚晴。汲泉尝澹旨，挂笠识閒情。起视秋林外，空江月已生。
秋日坐宗白竹房过止水菩提兰若·其二
作者：阮大铖
朝代：明
体裁：五言律诗

鸣磬翠微间，人同秋树閒。篱边渔曝网，塔外雨晴山。以我入林意，依君杖锡还。明灯看黄叶，幽兴与相关。
秋晨过访谷语不值
作者：阮大铖
朝代：明
体裁：五言律诗

静者复奚适，云光閒荫门。自嫌筇竹步，为乱藓花痕。翻叶乌长戏，啼蔬虫不繁。君归山月出，寂对亦何喧。
秋村
作者：阮大铖
朝代：明
体裁：五言律诗

卷迹蘅茆下，秋窗閒对云。竹疏山气透，荷近稻香分。款客尽家酿，为农无异闻。土风自淳朴，敢曰厌嚣氛。
秋杪入摄山方太史坦庵洎令嗣允锡吉偶相访同游依韵赋·其一
作者：阮大铖
朝代：明
体裁：五言律诗

晴林长若寐，山翠自濛濛。岫切猿声至，溪清犊路通。高烟导吾子，明月映微躬。始负岩扉下，琴樽道未穷。
秋杪入摄山方太史坦庵洎令嗣允锡吉偶相访同游依韵赋·其二
作者：阮大铖
朝代：明
体裁：五言律诗

念尔东篱菊，还来佛岭黄。清言响深竹，高咏给斜阳。壑为传钟邃，潭因洗药香。特怜岩上树，叶叶寄秋光。
秋杪同徐衡阳叶白于徐云仍方良一蔡怀真陈濮伟徐文之许缉汝彭敏公郑淡之崔含章张四如损之家长子叔游摄山·其一
作者：阮大铖
朝代：明
体裁：七言律诗

萧晨结驷向椒丘，群彦争寻物外游。自是补天饶卨稷，不妨避地有巢由。枕松共领高云梦，采菊聊从老圃谋。坐至天开岩上月，秋花石竹晚悠悠。
秋杪同徐衡阳叶白于徐云仍方良一蔡怀真陈濮伟徐文之许缉汝彭敏公郑淡之崔含章张四如损之家长子叔游摄山·其二
作者：阮大铖
朝代：明
体裁：七言律诗

香岊灵溪隔俗氛，相携朋好醉秋云。林中竞践麇麚迹，霞表长逢鸾鹤群。山色尽为松翠乱，泉声难与梵钟分。因嗤异代龙山会，落帽空令艳所闻。
秋杪吴幼玉刘长秀谢莫京招集水云兰若得孤字
作者：阮大铖
朝代：明
体裁：五言律诗

难负萸房节，言寻莲社娱。閒情眷萝薜，野酌就江湖。秋暖蝶仍戏，沙宽雁讵孤。萧晨资胜赏，归咏孰能无。
秋杪林仁甫招同苧萝司马根遂勋卿集黄山别馆
作者：阮大铖
朝代：明
体裁：七言律诗

小雨江郊起澹阴，同人野馆事招寻。藤花秋尽看除架，草阁閒登好弄琴。背郭已无湫溷气，衔觞兼豁郁陶心。高谈细细村烟动，归唱牛歌出石林。
秋杪楚友何韦长见访·其一
作者：阮大铖
朝代：明
体裁：七言律诗

馀生安敢说行藏，径草多君与破荒。衰凤有歌闻枳棘，孤鸿循影到池潢。茱萸山酌高呼酒，橘柚霜盘细荐香。更剪秋灯听落木，湘臣鱼腹咏难忘。
秋杪楚友何韦长见访·其二
作者：阮大铖
朝代：明
体裁：七言律诗

楚江千里布帆轻，岩曲相寻丛桂盟。风雨萧晨无谬察，龙蛇大泽有孤生。阁通山气樽俱翠，琴入秋泉响更清。此际悠然怀尚足，东山惟尔预沉冥。
秋浦舟中感时似子卿
作者：阮大铖
朝代：明
体裁：七言律诗

星枝乌鹊绕南天，辛苦无衣好共怜。旅泊不堪山叶降，秋吟宁让草虫先。人情似厌彝伦腐，时论群推盗贼贤。予亦与君肖巾帼，短篷私泣对江烟。
秋登十三叔中江楼
作者：阮大铖
朝代：明
体裁：七言律诗

咏怀久擅竹林幽，作达还开江上楼。露白汀沙难辨月，潮青岛屿各臻秋。春流鱼涌桃花沫，彦集人依杜若洲。倍喜圣时渔税薄，尽容载酒狎轻鸥。
秋登甘露阁
作者：阮大铖
朝代：明
体裁：五言律诗

野步循秋草，山香如欲春。始知深竹里，自有散花人。触磬销尘思，从云托倦身。萧萧群木响，孤啸复谁陈。
秋雨卧病感时事成诗四章·其一
作者：阮大铖
朝代：明
体裁：七言律诗

军书频向日边来，油幕铃门昼不开。慵望高丘悲练马，重招热客尽樽罍。时流竞集红襟语，胡骑何烦白羽麾。征虏雅知饶胜略，酒旗歌板莫相猜。
秋雨卧病感时事成诗四章·其三
作者：阮大铖
朝代：明
体裁：七言律诗

北望和阳万骨枯，铙歌露布尚传呼。堪搔虮虱嵇中散，谁诅鸩鸠楚大夫。上将柳营虚绛国，郎官桑陌狎罗敷。繇来射虎推身手，一疏批鳞动两都。
秋雨卧病感时事成诗四章·其二
作者：阮大铖
朝代：明
体裁：七言律诗

秋风蛇豕满中原，北海难开此日樽。丞相已无门可扫，将军徒见树空存。关山月冷梅花苦，易水烽高蒲苇昏。为语援师须暗度，乌江犹有未招魂。
秋雨卧病感时事成诗四章·其四
作者：阮大铖
朝代：明
体裁：七言律诗

秋草柴门雨不休，雀罗鸡骨迥含愁。河山是处移桑海，羁旅谁人效麦舟。茂苑空怀麋鹿绕，高台何日凤凰游。吟馀閒步长干里，璚管金羁莽未收。
秋雨同方圣羽夜酌兼阅其含山馆中近撰·其二
作者：阮大铖
朝代：明
体裁：五言律诗

礼乐忆君东，山泉发几蒙。高文矜曙色，清思压松风。偶影秋灯下，深谈夜雨中。閒琴杂凉吹，于此意无穷。
秋雨送区启图陈路若游庐山
作者：阮大铖
朝代：明
体裁：五言律诗

响雪听秋瀑，寻莲过月溪。匡君好相待，烟客复同携。江雨雁低度，山寒猿昼啼。如何此时别，葭菼自萋萋。
秦中初度口占
作者：阮大铖
朝代：明
体裁：古风

秋风瑟瑟鸿雁号，敝裘羸马黄尘高。泥沙委顿不知苦，旅馆清樽倾浊醪。樽中烂烂明长庚，蓬弧始忆悬兹辰。日暮山城急砧杵，霜酣江上思鲈莼。玉壶醉击歌慨慷，悠悠逝水如年光。五斗饭粟长龌龊，二毛点鬓空苍琅。三十执戟已不早，道傍徇禄胡草草。径中松菊几荒芜，肘后垂杨日枯稿。吁嗟乎，男儿手不草平胡，便当散发归江湖。捕鱼射雁无不可，耳生车中谋则左。
移宅城南郭侍御云机过访赋此·其一
作者：阮大铖
朝代：明
体裁：七言律诗

春深草树展清阴，城曲居然轶远岑。蒿鸴幸能安弱羽，花骢还与沛高音。清飙贯体浑如竹，古雪霏谭不藉琴。有道家风知不改，华簪长抱澹宁心。
移宅城南郭侍御云机过访赋此·其二
作者：阮大铖
朝代：明
体裁：七言律诗

閒门高柳曳新丝，何必双柑远听鹂。酒碧不离花下瓮，山青自至菊间篱。鸣弦欲和松风籁，煮石粗充菽水饥。自食补天公等力，江南无事子山悲。
移寓大士庵赠主僧慧舟上人
作者：阮大铖
朝代：明
体裁：五言律诗

偶然随落叶，息影向精庐。山翠屡鸣梵，霜篱间种蔬。林香风起灭，潭水月盈虚。独有钟声外，青峰长晏如。
程司空我旋见枉赋此
作者：阮大铖
朝代：明
体裁：七言律诗

山公物望著岩廊，高阁琴书对隐囊。直使公卿失荣膴，遂为顽懦广津梁。新除特为龙髯重，夙誉高觇马骨香。自哂苔花冠已毁，未堪拂拭向王阳。
程毓先雨中过访甘露寺见赠赋答·其一
作者：阮大铖
朝代：明
体裁：五言律诗

皎皎鄣山雪，栖君方寸心。寻予若寒汐，拨雨至荒岑。槌磬喧空翠，传瓷敌暮阴。天花复何自，作意点衣襟。
程毓先雨中过访甘露寺见赠赋答·其二
作者：阮大铖
朝代：明
体裁：五言律诗

女萝何槭槭，梦路有山川。语默寄香树，萧条非雪船。青山长穆尔，寒雨复苍然。坐对无言处，真机若可诠。
程毓先雨中过访甘露寺见赠赋答三山还卧病喜袁田祖至即送其公车北上·其一
作者：阮大铖
朝代：明
体裁：五言律诗

释此三山屦，荆扉卧不开。野云犹在梦，高驾复能来。大隐怡龙性，狂歌集凤台。与君待寒月，重理十年杯。
程荩臣以天都游记见示赋此
作者：阮大铖
朝代：明
体裁：古风

天都万古峰，从君标腕相。结撰聊见心，高深甚殊状。旨定星潭莹，兴展风榛壮。石发吐华月，药芳蔽云养。余方画荒篱，耳目谢灵贶。遵烟怜鸟凡，纵沼哂鱼妄。三复刷胸颜，奉情入霞上。警萝若开笑，追香宛迷杖。道存靡迭趣，意至有馀况。喧骛屏尘虑，端嘿察游尚。兀然吐长谣，清弦礼禽向。
程荩臣徐介白还天都旋下松陵寄忆潘木公史弱翁·其一
作者：阮大铖
朝代：明
体裁：五言律诗

繇溪石何许，灵异导余情。上古苔仍在，六时猿自鸣。烟深闭渔路，潭静落书声。别后抽思际，清弦向月明。
程荩臣徐介白还天都旋下松陵寄忆潘木公史弱翁·其二
作者：阮大铖
朝代：明
体裁：五言律诗

青枫延浦淑，佳月夕长流。望远若为梦，怀人何待秋。风萤飏水驿，露橘扈香洲。浩思冯谁遣，搴烟理胜游。
空城雀
作者：阮大铖
朝代：明
体裁：古风

空城何有，白日灰灰。流贼饱而去，流雀饥复来。白骨为丘陵，乱发如青苔。群啄啧啧鸣，不顾乌鸢猜。城中有遗老，当市哭且哀。为言羽林郎，十万皆雄材。愿乞三尺符，令赴空城隈。挽弓插箭，如风如雷。誓当俘雀鷇、醢雀脂，悬雀之首于高旗。京观筑尔何累累，此功努力犹可为。死后解倒悬，阴骘弥以奇。不然野雀再饱如贼飞，将为把竿稚子裸袒相笑嗤。
空山诗
作者：阮大铖
朝代：明
体裁：四言诗

空山安处，日月其静。竹荫閒窗，松栖高岭。独行潭间，泠泠见影。未谓寒林，亦有来迹。投策班荆，良朋如汐。而我调饥，涣然冰释。香云定水，夙戒凛如。载蠲贤酒，亦屏枯鱼。中厨朴略，炊黍及蔬。敬尔离居，杂陈心曲。氛净天青，风暄野绿。时哲骞鹏，上农抱犊。茫茫烟海，讵测所终。轩皇何德，王霸何功。望而不见，俯仰寒空。言话薄舒，昏烟生野。送君伫立，顾步岩下。孤云来去，各自潇洒。
立秋前一夕坐栖霞方丈
作者：阮大铖
朝代：明
体裁：五言律诗

客心元易感，落叶不须期。况是先秋夜，悠然钟定时。露凉萤悦草，月皛鹊翻枝。是际空山里，能堪薜荔思。
立秋日送吴明府闇生南旋·其一
作者：阮大铖
朝代：明
体裁：七言律诗

一叶流风秋序临，能禁黄鹄动归音。妒人子自矜高下，畏垒思何异古今。石竹春留盘马迹，泽兰香入抱琴心。繇来海燥须臾事，莫就湘累叩陆沉。
立秋日送吴明府闇生南旋·其二
作者：阮大铖
朝代：明
体裁：七言律诗

江天秋水澹无倪，傲吏孤琴恣所之。松柏不凋寒更见，芙蓉堪采涉奚疑。习池此日沽微罪，岘首谁人剪去思。向后鲤湖云卧处，五株门柳亦丝丝。
竹下同刘樗隐张损之对局
作者：阮大铖
朝代：明
体裁：七言律诗

环斋绿玉隐森森，细剔繁枝透远岑。月令笺书粘户牖，山泉竹导至园林。季鹰莼菜情偏洽，刘尹茗柯理亦深。草阁疏帘清似水，此中橘境暂相寻。
筑室百子山寄冯相国鹿庵·其一
作者：阮大铖
朝代：明
体裁：五言律诗

达生易为趣，考室向林泉。道识渔樵泰，群怜鸟兽贤。瞻蒲天若迩，纳稼地何偏。攘攘观人世，閒心为恻然。
筑室百子山寄冯相国鹿庵·其二
作者：阮大铖
朝代：明
体裁：五言律诗

寒岩穷结搆，自负隐情深。众骛鲜危事，相欢闻野吟。云常通井灶，月不释陵岑。备此幽贞履，因风质所钦。
答余望之
作者：阮大铖
朝代：明
体裁：古风

剡溪有词客，流寓清源东。扁舟载图书，鸱夷将无同。彩笔淩日观，节亦徂徕松。今年客冶城，顾我蓬蒿中。余为启柴荆，樽酒颇不空。清言压晴雪，醉貌符霜红。举觞一相笑，笑眄双玉童。一囊负五岳，霞气青濛濛。
答余望之以腊八日报恩寺礼塔诗见赠
作者：阮大铖
朝代：明
体裁：古风

经言腊八佛成道，是日失却参浮屠。闭门曝背短檐下，暖日藉以烘寒枯。霜鬓居然野鹤白，老影不让梅花癯。丁丁剥啄响蓬户，诗来累累如完逋。浆硾古纸字遒放，绮思相偪堆珊瑚。嗅之莲香浑触鼻，如余将子分伊蒲。
答前之弟诗讯
作者：阮大铖
朝代：明
体裁：五言律诗

久客通音旨，家园亦当归。迹终惭浪梗，梦讵隔山扉。烟暝禽踰贴，霜深鱼更肥。遥知林下集，应念芰荷衣。
答吴太史天石见讯并订天都之游
作者：阮大铖
朝代：明
体裁：古风

遥望天都峰，峰高云木秀。岚翠终古凝，芝英四时茂。宝鼎炼金光，神皋泄所守。余友谢尘缨，逸驾兹焉逗。遗身翱鹤路，结庐抗霞首。近远风中泉，朝暮檐间岫。历遁羲和则，药补神农漏。厨粻贱椒兰，山香贞橘柚。遐念芦中人，音旨各相缪。江氓亦何营，固穷守耕耨。饭牛遵若时，分蜂谨其候。采薪乐有员，纬萧则安陋。谁甘负鼎讥，濡彼在梁咮。枯树复谁感，问天理常谬。秋山蓄烟霜，褰裳誓相就。从君折琼枝，云车以先后。睇笑逼真灵，行藏扰华宿。云梯桧栝扶，山响林箊奏。媚月整清弦，欣泉理閒漱。反景悬圃来，若华颎初昼。松乔既可要，瑶象亦纷簉。高斟北斗浆，一奉轩皇寿。
答吴子远见访·其一
作者：阮大铖
朝代：明
体裁：五言律诗

屏居何所事，疏益有同人。浚谷如开曙，兰言已载春。定文冰雪在，谋野鼓钟陈。天禄多遗帙，藜烟待尔新。
答吴子远见访·其二
作者：阮大铖
朝代：明
体裁：五言律诗

閒心事遐瞩，梁甫奈愁何。赖有群贤哲，能操利斧柯。灵渊蓄龙性，清夜纵牛歌。灿灿瞻珠树，欣余备茑萝。
答周农父见访·其一
作者：阮大铖
朝代：明
体裁：五言律诗

寒色动平楚，憺然臻远心。吾生何旷野，之子亦中林。屐阅秋花响，樽延月露深。永言向终古，为一罢行吟。
答周农父见访·其二
作者：阮大铖
朝代：明
体裁：五言律诗

相媚此山阿，山空鸣女萝。水閒鱼悦藻，风止鹊恬柯。步党樵苏辍，高阳面蘖和。陶然偕作达，讵屑衍劳歌。
答宗白搆平等庵见寄
作者：阮大铖
朝代：明
体裁：五言律诗

结宇出桃源，因辞鸡犬喧。杂云多古翠，司月有閒猿。珠系嫌衣重，莲开笑漏繁。看君持半偈，晏息向祗园。
答宗白见讯·其一
作者：阮大铖
朝代：明
体裁：五言律诗

夙有千峰约，思之兴不群。寒林当雪夜，高讽每同君。百衲缝山翠，孤舂响涧云。翻嫌晴树里，禽语太纷纷。
答宗白见讯·其二
作者：阮大铖
朝代：明
体裁：五言律诗

雪径稀人迹，身心藉此閒。缄诗来白社，导梦入青山。所愿登丰稔，兼之化梗顽。经声与竹色，依旧满禅关。
答张孝廉绍和自漳南书讯
作者：阮大铖
朝代：明
体裁：五言律诗

客星辞诏后，饮啄入青岑。海雨蒸吟阁，峰霞标蓻林。书经雷电至，梦集芷兰深。遥感成连旨，空江弄玉琴。
答张澹士见访·其一
作者：阮大铖
朝代：明
体裁：五言律诗

草色眷閒门，斯焉微尚存。端居治奇服，嘉遁托山樽。径辟朝霞气，梁延古月痕。知君玄已预，剥啄更何言。
答张澹士见访·其二
作者：阮大铖
朝代：明
体裁：五言律诗

兀傲琴书在，青山道讵孤。辟辞三语久，吟就四愁无。楚凤衰应起，湘灵怨亦徂。农臣看整暇，开畹待蘼芜。
答张澹士见访秋雨同方圣羽夜酌兼阅其含山馆中近撰·其一
作者：阮大铖
朝代：明
体裁：五言律诗

秋雨郁暄申，朋来更此晨。永言遵古处，遗迹长农臣。载露蒹葭厚，开香橘柚新。沧浪审何在，不敢漫垂纶。
答忘所师梦予摄山同游之作
作者：阮大铖
朝代：明
体裁：五言律诗

至人遵踵息，施梦与香林。予亦于斯夕，栖身钟磬音。鸿濛舒夜气，空翠住禅心。始悟秋岩下，蕉阴为尔深。
答方驾部潜夫书讯·其一
作者：阮大铖
朝代：明
体裁：五言律诗

大龙山色好，小隐各能分。衡宇对群岫，卷舒同一云。秋灯村杵报，萝月夜弦闻。所幸南浮畔，非熊只梦君。
答方驾部潜夫书讯·其二
作者：阮大铖
朝代：明
体裁：五言律诗

昭世无硁节，孤生易岁寒。竹烟通鸟路，花水媚渔竿。苜蓿天山火，鲸鱿瘴海澜。野情都不系，闻尔即登坛。
答杨文学达可·其一
作者：阮大铖
朝代：明
体裁：七言律诗

至日园梅已酿花，晴轩炙背憺无哗。论文焉敢齐黄绢，评纸聊堪办白麻。寒渚回翔矜独鹤，霜林喧寂任群鸦。老兵门巷高閒甚，剥啄欣来问字车。
答杨文学达可·其二
作者：阮大铖
朝代：明
体裁：七言律诗

孤舟小泊石头霜，高屐还来问隐囊。淮海风烟连晚岁，甘泉词赋有馀香。深栖萝薜调琴旨，笑摘梅花拌酒尝。残月长干钟可听，期君一预竹林狂。
答梅长公书讯兼送其开府酒泉
作者：阮大铖
朝代：明
体裁：七言律诗

秋清兰畹散馀芬，列骑香风绕雁云。三户已开钩党籍，五花新领酒泉军。杯前杏酪听笳管，马上隃麋扫檄文。遥送莫歌重进酒，龙堆元拟策殊勋。
答润州周司理芮公招游三山·其一
作者：阮大铖
朝代：明
体裁：五言律诗

三山春雨外，揽结及芳时。明牧规玄赏，褰裳不遽私。宽云延野鹤，遥露濯江蓠。谨俟鲈鱼候，相从整钓丝。
答润州周司理芮公招游三山·其二
作者：阮大铖
朝代：明
体裁：五言律诗

山篱酣雀梦，隐几察微喧。北固潮升壑，南徐月到门。揆云礼鸿鹄，饮气激兰荪。秋海天烟合，怀君在不言。
答清流令万青丘书
作者：阮大铖
朝代：明
体裁：五言律诗

十室千峰里，閒琴正可鸣。溪渔喧夜火，水碓满村声。襁负山猿至，弦歌蛋户清。传来旧绵蕞，弥式鲁诸生。
答蜀僧谈佶以诗见投
作者：阮大铖
朝代：明
体裁：七言律诗

炎斋茗粥特生寒，似有千秋雪未残。玉戏宛从光相吐，朱门竟作薜萝看。山猿媚月争啼啸，江鹤骄霜弄羽翰。何异青城与巫峡，禅心着处倘能安。
答袁稚圭寓江州见讯兼柬王臬使遂东丁文学元大·其一
作者：阮大铖
朝代：明
体裁：七言律诗

小阁沧江放性灵，匡庐飞翠浦柴扃。白莲自昔繁贤社，玄草于今绕客星。钴鉧乡云长卧箧，琵琶秋月渐开亭。双鱼一致无功否，五斗应为破独醒。
答袁稚圭寓江州见讯兼柬王臬使遂东丁文学元大·其二
作者：阮大铖
朝代：明
体裁：七言律诗

烟霜随钓有鲈鱼，何必江潭可卜居。下噀稻香充旅饭，草堂址在引篮舆。买山将隐无弹铗，避地逢人讳著书。惟有柴桑称逸秀，秋清堪与摘芙蕖。
答贾方伯孔澜
作者：阮大铖
朝代：明
体裁：五言律诗

涕笑何途是，时清事踰危。民生那可道，真宰甚难窥。松阁无凡籁，烟江有旧丝。余心诚匪石，持以慰相思。
答钱密纬
作者：阮大铖
朝代：明
体裁：古风

抚此篱下酌，芳意晚而静。陶然遂移夕，素月抱高岭。虚寂迫遐思，空明阅真境。佳人隔江皋，菰蒲澹秋影。情来华露滋，语际霜星耿。余方偃旧厓，斋心漱苔井。曲阿春烟翔，旅翮为君整。
答钱密纬以诗见期
作者：阮大铖
朝代：明
体裁：古风

閒云与飞鸟，客心良可见。击汰鸣秋花，琴樽意方晏。三山能有情，流云满江甸。碧人空明尽，候为远游善。山中之人睇笑长，诗来屡割秋兰香。水垡闲鱼待垂钓，野篱扶菊容衔觞。窈窕向人青若语，更觉朋从感孤虑。星翔露白沙路开，夜夜三山延梦去。
答闵士行韩姬命林若抚六长见访·其一
作者：阮大铖
朝代：明
体裁：五言律诗

负薪行旦旦，慷慨孰为歌。流目春无际，羁人愁奈何。芳洲烟眷草，佳夕月开萝。众嫭情无极，华予睇笑和。
答闵士行韩姬命林若抚六长见访·其二
作者：阮大铖
朝代：明
体裁：五言律诗

冶城占宝气，数子乱春星。高饮敌溪雨，群唫香草亭。室长延夜白，梦亦绕山青。奇服咸能理，应来叩独醒。
答黄四长客楚书讯
作者：阮大铖
朝代：明
体裁：五言律诗

秋声警群木，想见步兵庐。贱子已谢客，故人还寄书。帛迟湘浦雁，铗冷武昌鱼。但饮樽中酒，无为赋索居。
紫骝马
作者：阮大铖
朝代：明
体裁：五言律诗

珠络锦鞍铺，鸣鞭挟酒徒。招摇秦氏女，使作霍家奴。巧学双栖燕，偷弹九子乌。归房熏宋鹊，还爇博山炉。
繇佛岭至龙泉庵旋憩石巢
作者：阮大铖
朝代：明
体裁：古风

石路交初荣，棕篁绿已众。循此达莲界，渐觉天花纵。古壑寓声闻，诸峰侍云动。空翠如有人，香端转孤诵。松屑薄作炊，薜阴更闲梦。四大忽焉无，给此清机用。
繇天开岩历诸胜登摄山顶还宿恒觉方丈
作者：阮大铖
朝代：明
体裁：古风

石路净无尘，昨夜况微雨。气与山云霁，响悦松禽膴。胜具固所尅，澹虑饶有取。涧喧芳讵歇，巾晦翠恒普。既就广萝荫，亦漱寒泉乳。此兴各未夷，更为高峰贾。怀音达钟界，饮光坐霞庑。烟定群峰开，林缺江帆舞。遂觉性情逸，弥恻尘襟苦。无言俦法王，诸天盍予侮。归弹石上琴，月华应弦吐。
纳姬金陵客久有怀诸兄弟
作者：阮大铖
朝代：明
体裁：七言律诗

壶觞已谢永和期，林竹清阴入梦思。幽操徵兰出谁谷，晴栏斗鸭就何池。江春花散霏微雪，岸雨杨垂宛转丝。此际支颐看岫色，遥青真复似修眉。
缉汝入山见访即信宿古云居感赋·其一
作者：阮大铖
朝代：明
体裁：七言律诗

寒云积叶满山阿，对酒同君一放歌。洗耳忌逢牛饮处，解嘲其奈虱裈何。坐临深夜吟踰健，卧入高烟梦亦和。幸有持霜芳菊在，灯前香影共婆娑。
缉汝入山见访即信宿古云居感赋·其三
作者：阮大铖
朝代：明
体裁：七言律诗

寒花留艳照离居，琴酒陶然似敝庐。投世好裁申甫颂，畏人莫述酉山书。机忘林狖长窥果，候至山僮细课蔬。到底带经殊好事，看予独荷邵平锄。
缉汝入山见访即信宿古云居感赋·其二
作者：阮大铖
朝代：明
体裁：七言律诗

知君共切采芝心，落叶声中特见寻。是地谁能问磐礴，斯晨藉以失萧森。樽中美酒绿长满，篱外寒山青更深。拟问晴峰遍投策，高吟一抵少文琴。
缉汝入山见访即信宿古云居感赋·其四
作者：阮大铖
朝代：明
体裁：七言律诗

野身曾不异孤云，禽尚襟期藉有君。篱黍讵牟鸡鹜啄，荷衣无駴鹿麋群。高峰斜日閒中见，落木空山定里闻。莲社馀香还未寂，不妨稽首向迦文。
缉汝入山见访即信宿古云居感赋杨驾部水心以书见别即走笔送其之岭南任·其一
作者：阮大铖
朝代：明
体裁：七言律诗

奇字玄亭叩不穷，冰霜更与著清风。一官刍薄难充马，五岭幡开已画熊。夷落生成诸岛外，山农耕凿百花中。公馀定有陬隅句，好折疏麻及钓筒。
缉汝式之见过谷中·其一
作者：阮大铖
朝代：明
体裁：五言律诗

石路鸣高策，知君采隐心。浮名看槿落，清论与松深。举世争辛苦，谁人能陆沉。归轩停谷口，似欲待栖禽。
缉汝式之见过谷中·其二
作者：阮大铖
朝代：明
体裁：五言律诗

九衢多热客，一壑卧清流。坐听松风响，还嫌谷未幽。身长依梵歇，梦只与云谋。秋至多佳夕，还期共鹿游。
缉汝损之入山僧白岳亦以馈药至
作者：阮大铖
朝代：明
体裁：古风

閒身无所营，白云并高洁。静悟轩冕荣，何如农亩拙。悠然无限意，欲与青山说。烟隙望归禽，因以见来辙。故人怀屏居，中车背尘涅。亦有莲峰缁，药壶手自撷。贻我紫芝苗，授我丹溪诀。感此物外情，开灯肆娱悦。山杯互斟酌，山蔬及萌蘖。坐久岩竹鸣，微见林间雪。人幽肃视听，谈深失寒洌。遥哂剡溪游，孤舟汎㵳泬。兴尽猿鹤啼，方此讵不劣。
罗绣铭张元秩从采石汎舟真州相访遂集寤园小酌·其一
作者：阮大铖
朝代：明
体裁：五言律诗

搴采滞荒洲，朋来暄薄游。扬舲追李郭，借径礼羊求。碧饮寒潮埠，霞舒绝屿楼。灵氛识何在，緤马问椒丘。
罗绣铭张元秩从采石汎舟真州相访遂集寤园小酌·其二
作者：阮大铖
朝代：明
体裁：五言律诗

岫敛峨眉月，波开牛渚光。荷纕心自苦，兰枻兴何长。野色碧寒楚，江峰翠夕阳。山杯喧众嫭，一压步兵狂。
群社初集共用群字
作者：阮大铖
朝代：明
体裁：七言律诗

钟陵曾未沫灵芬，光岳难分圣代文。高咏各师寒岁雪，初衣交揽六朝云。霜前玉树能回艳，灯下名花不乱群。鼓吹如今饶众嫭，竹林聊得寄馀醺。
臬使蔡香君见枉·其一
作者：阮大铖
朝代：明
体裁：七言律诗

中园灌木昼阴阴，接叶喧闻黄鸟吟。谋野幸存绵蕞侣，出关徒滞采芝心。铃门柳细风全暖，油幕梧高漏欲沉。此际从公麾白羽，习池何必羡登临。
臬使蔡香君见枉·其二
作者：阮大铖
朝代：明
体裁：七言律诗

制就岑牟学饭牛，危时饮啄亦悠悠。颇矜散木沟中置，敢并枯桐爨下收。较技棘门看戏马，省耕板屋听鸣鸠。一樽细剪山斋烛，露白烟青话未休。
至半峰庵访雪照不值
作者：阮大铖
朝代：明
体裁：五言律诗

孤锡飏何地，松花香饮门。霁禽语初善，幽栝境弥尊。无复琴书扰，兼收钟磬喧。与君相见际，潭月写虚痕。
至后吴栗仲过访感怀即柬曹元甫同年
作者：阮大铖
朝代：明
体裁：七言律诗

舟居非水尚堪乘，蚕室今将并寝兴。谢譓当杯容皓月，虞翻献吊拟青蝇。筇声赖响空林雪，线日初临大壑冰。樽酒论馀因共笑，橐饘海内几人曾。
至姑孰怀敬亭
作者：阮大铖
朝代：明
体裁：古风

夙眷敬亭山，兹来发深省。绿溪写云木，俯见高峰影。朝霞饮虹梁，夕月挂猿岭。鸣琴矧多贤，泠泠动花境。化行俗以敦，质具文弥炳。滔滔此何时，人和即箕颍。平野列稠桑，深村树繁杏。誓当负釜舂，八口隶烟井。祝鸡土屋喧，饮犊苔泉冷。悠然怀古人，真趣远而静。幽渚泄空香，孤云弄鲜景。遗身沮溺俦，琴书讵能屏。
至摄山柬恒觉
作者：阮大铖
朝代：明
体裁：古风

放策投香林，村村历禾黍。誓就白莲香，悠然破馀暑。槐叶挂秋虫，松根窜山鼠。上人卧窗中，高与白云语。岩前青桂花，风吹落如雨。
至日雪后长子叔携酒见过同衡之兄赋
作者：阮大铖
朝代：明
体裁：七言律诗

雪净阳回葭管新，携觞还共竹林人。谷云渐暖吹边律，山酒能香漉后巾。无恙薜萝閒岁月，同源鸡犬望音尘。阿咸更预椒花颂，南舍来分烂熳春。
至海岳庵听雨小饮
作者：阮大铖
朝代：明
体裁：七言律诗

山雨香林未觉寒，灯前息影且为欢。天音不寐花能至，空翠无痕梦亦宽。去住总忘鸿雪迹，婆娑自整鹿皮冠。柴桑此日眉还放，炙酒炊鱼兴未阑。
至淮海从杨丰之留寄朱开府未孩·其一
作者：阮大铖
朝代：明
体裁：七言律诗

野服遥趋上相营，到来鼓角赋西征。熊罴久兆云天梦，鹅鸭行销雪夜兵。人似长源能衣白，歌闻孺子咏缨清。即看春水长淮路，杨柳薰风细细生。
至淮海从杨丰之留寄朱开府未孩·其二
作者：阮大铖
朝代：明
体裁：七言律诗

芦中杲杲日如霜，水鹤翩然自泳翔。幕府宵铃腾士马，海田春锸起农桑。桂丛杨子新玄阁，花阴成都旧草堂。我亦湘潭同悴者，牛歌感激为君长。
至淮阴感赋·其一
作者：阮大铖
朝代：明
体裁：七言绝句

五年不问淮南棹，野水荒烟似旧时。惟有春来杨柳絮，西风吹作鬓间丝。
至淮阴感赋·其三
作者：阮大铖
朝代：明
体裁：七言绝句

花竹离离杨子居，长淮不叹食无鱼。殷勤共对兵厨酒，白眼慵看宛雒车。
至淮阴感赋·其二
作者：阮大铖
朝代：明
体裁：七言绝句

江湖两地一孤舟，逐客何妨乘兴游。燕子楼前书到日，知君应已下徐州。
至淮阴感赋·其四
作者：阮大铖
朝代：明
体裁：七言绝句

塞北吹笳不可闻，中原赤羽亦纷纷。野人细订春畴约，易地同耕谷口云。
至淮阴晤丰之感赋·其一
作者：阮大铖
朝代：明
体裁：七言律诗

饮啄芦中尚有身，牛衣飒飒莫辞贫。岂无农圃堪投老，亦有文章可答宾。脱粟平津浑未饱，木棉秋壑已成尘。与君閒对蓬窗酒，紫芋黄柑甚可亲。
至淮阴晤丰之感赋·其二
作者：阮大铖
朝代：明
体裁：七言律诗

高丘荆棘甚嵯峨，一片伤心薤露歌。鵩鸟惯翔金谷地，枯鱼频泣洞庭波。东篱菊酿师陶令，西塞渔烟捲志和。幸有閒身依皓月，小山丛桂与婆娑。
舟中初度口占
作者：阮大铖
朝代：明
体裁：七言律诗

鸱夷聊谢市朝尘，笠雨竿烟与梦亲。桂树久遵招隐地，茱萸长媚揽揆辰。昂秋野鹤盘浮屿，淩月江妃步广津。更有紫衣欣荐篴，孤源那复忆秦民。
舟中同搏仲损之宗白赋
作者：阮大铖
朝代：明
体裁：五言律诗

鹊江春夜雨，滴尽十年心。汐气一何肃，川流藉此深。海鲲开浩思，山鬼束悲吟。吾亦忘吾我，谁能弄夕琴。
舟中彭天锡见过
作者：阮大铖
朝代：明
体裁：五言律诗

汎宅如篱下，良朋晨夕来。看山臻薄讽，陶菊藉深杯。野雀烟间旅，繁虫露下开。狂歌动清夜，海月更崔嵬。
舟中忆石城诸知己
作者：阮大铖
朝代：明
体裁：七言律诗

柳碧秦淮惜袂分，回舻片席挂秋云。绸缪妄欲捐鸡骨，飘泊曾何愧鹭群。松阁幸还弘景卧，草堂聊谢稚圭文。厕褕薄浣浑閒事，荷屋从君摘露芬。
舟中望大龙怀白瑕仲昆季·其一
作者：阮大铖
朝代：明
体裁：五言律诗

寒雨竟遥夜，空洲烟火迟。山中枕芳草，遂动故人思。橘服宁遗颂，薇登盍苦饥。石湖春水活，好为展烟丝。
舟中望大龙怀白瑕仲昆季·其二
作者：阮大铖
朝代：明
体裁：五言律诗

莽莽黄巾乱，军书达里门。何途偶麋鹿，未忍语鸡豚。野静三星皎，云停八表昏。诚哉天运及，沉饮复何论。
舟中赠能止·其一
作者：阮大铖
朝代：明
体裁：五言律诗

濛濛花月路，何自戒香闻。偃息向前浦，邻舟见有君。汲瓶注春浪，槌磬响川云。历乱看风絮，峨嵋雪又纷。
舟中赠能止·其二
作者：阮大铖
朝代：明
体裁：五言律诗

半峰千树响，宛在浪花间。拥衲听春雨，江鸥无此閒。灯然渔埠火，锡指鸟前山。安得乘轻荻，偕君往复还。
舟中雨夜听王将军贞吉谈辽事
作者：阮大铖
朝代：明
体裁：七言律诗

医闾苜蓿散秋烟，曾副轻车逐左贤。此日推篷閒听雨，中宵说剑响如泉。垆边白马长呼酒，猎罢黄羊自割鲜。绝塞冯君横意气，看予饭犊种春田。
舟中雨夜怀谪居友人
作者：阮大铖
朝代：明
体裁：七言律诗

孤帆细雨静依依，极目春洲绿尚微。节物又从新柳换，谪居宁有几人归。王孙祠畔丛鱼戏，歌舞楼中野雀飞。往事旅情君自见，蒸藜酿秫莫相违。
舟次别元甫
作者：阮大铖
朝代：明
体裁：五言律诗

江柳正依依，江帆又背飞。烟深馀梦入，草绿与心微。阁饮群山气，林尊片月辉。思君共萝薜，怀尚岂应违。
舟次别陆都阃鸣野王渊泓朱殷如二孝廉
作者：阮大铖
朝代：明
体裁：七言律诗

邮程次第水云间，棹雨樯灯每共怜。笑对鸱夷麾白羽，醉看龙气隐青毡。山樽细递茱萸酒，邛竹轻挑橘柚烟。别后相看明月吐，莫忘飞梦草堂前。
舟次忆家园兄弟
作者：阮大铖
朝代：明
体裁：七言律诗

樯灯篷雨暮江情，此际何堪旅雁声。南舍地暄筠未解，荒池春近草将生。云峰梦到龙山秀，潮月看如雁汊明。好浣匏樽盛柏叶，回舻卜夜与同倾。
舟行将抵家赵裕子以诗赠别依韵赋答
作者：阮大铖
朝代：明
体裁：七言律诗

远树平畴江上村，遥知稚子候柴门。逃禅久觅安心法，大隐宜蠲嫉俗言。篱槿细编防竹母，土花轻剔护兰荪。西窗夜夜闻清响，风飐荷珠泻瓦盆。
舟行无题四首·其一
作者：阮大铖
朝代：明
体裁：七言绝句

芹香草碧柳花疏，双燕双飞掠水初。暮暮春潮弄明月，海枯何日到前鱼。
舟行无题四首·其三
作者：阮大铖
朝代：明
体裁：七言绝句

不是从军女木兰，佩间芳草号宜男。欢声欲斗前溪舞，私向菱花试小憨。
舟行无题四首·其二
作者：阮大铖
朝代：明
体裁：七言绝句

水调清歌何处郎，蘼芜争让口脂香。自怜双袖龙钟甚，为尔平裁尺许强。
舟行无题四首·其四
作者：阮大铖
朝代：明
体裁：七言绝句

回风舞雪压春波，不惜千巡醉叵罗。酒后藏钩殊意气，却嘲桃叶是青娥。
舟过采石望和州诸山感赋·其一
作者：阮大铖
朝代：明
体裁：五言律诗

春帆遵鸟路，隔渚见青山。战伐兼栖隐，销沉共此间。荒祠蕃鹳鹤，小市族鱼蛮。日夕天门水，悠悠碧未还。
舟过采石望和州诸山感赋·其二
作者：阮大铖
朝代：明
体裁：五言律诗

乱后江村絮，为怜泯泯飞。鸟啼春竹苦，蝶戏土花微。自切民生感，谁云庙算非。国殇与山鬼，未敢重歔欷。
芜关谢王水部季重招饮·其一
作者：阮大铖
朝代：明
体裁：七言律诗

尧时天路未高荒，执戟何嫌再作郎。从此斗杓开象纬，遽令英簜有文章。客帆寒载家溪雪，关树香连旧地棠。更具阿戎玄尚在，竹林重与绍清狂。
芜关谢王水部季重招饮·其二
作者：阮大铖
朝代：明
体裁：七言律诗

霜露凄其归趣浓，逢君何复恨途穷。鲸飞怒掣无沧海，岳立苍寒表华嵩。宫锦再披流古月，江帆四集纳条风。杯前静察潮生路，桃叶春深梦许通。
范仲闇以游华山诗刻见示赋谢·其一
作者：阮大铖
朝代：明
体裁：五言律诗

万里峨眉雪，从君腕相生。能销帐纱暑，弥觉甑尘清。空翠通山响，萧寒起瀑声。悠悠对鸡黍，不尽古人情。
范仲闇以游华山诗刻见示赋谢·其二
作者：阮大铖
朝代：明
体裁：五言律诗

涛响翻松路，如通博望槎。手携神女雨，一浣石莲花。碧荔啼山鬼，青芝饮峤霞。因怀夙游地，云海浩无涯。
范总宪质公雨中见过感旧·其一
作者：阮大铖
朝代：明
体裁：五言律诗

穷巷绵春雨，高轩念屡过。忧时心共赤，失路鬓先皤。良话更红烛，深杯眷碧萝。澜园回首地，黄鸟续悲歌。
范总宪质公雨中见过感旧·其二
作者：阮大铖
朝代：明
体裁：五言律诗

几年春草际，星气隔陈荀。高枕千峰侍，移家四壁新。应门多倩雀，蔽骭讵遗鹑。未敢呼仁祖，知君甑亦尘。
范玺卿异羽月集·其一
作者：阮大铖
朝代：明
体裁：五言律诗

寒岁集兰襟，樽开月亦临。居然遵古处，能不负长林。虚白伸霜旨，清辉破薜阴。同心恋携手，放啸复鸣琴。
范玺卿异羽月集·其二
作者：阮大铖
朝代：明
体裁：五言律诗

风尘难与问，大隐在鸱夷。满酌兵厨酒，高陈梁甫词。月长从竹敛，霜独与松私。此会高阳后，襟期或可追。
茅止生从闽海回过访赋此
作者：阮大铖
朝代：明
体裁：七言律诗

闽海烟岚复几重，冯君麾羽靖高烽。回军叠奏朱茄鼓，中赐将传玉靶弓。犊鼻青春閒徙甓，鸱夷碧月好推篷。停杯起视山篱外，不分江天挂晚虹。
荡子从军行
作者：阮大铖
朝代：明
体裁：古风

洛阳城东遍桃李，洛阳城中游侠子。弹丸长逐青门外，蹴鞠时过绿杨里。青骢油壁矜繁华，鸦黄半臂盘五花。金距斗鸡赢大估，银瓶络酒醉倡家。倡楼婉转春如海，白日青春有时改。海西烽火照辽阳，官家赤羽悬相待。雕弧宝剑去駪駪，功成鹊印皆黄金。健儿自负从军乐，倡妇空为头白吟。
荩臣拟为余刻诗述怀以谢
作者：阮大铖
朝代：明
体裁：古风

晏息向竹房，耳目憺无侮。林花觉我閒，纷纷下庭户。霁心与定气，冯之酌终古。自昔邈何获，在我恬有取。人谋实未饶，叔季矧多扈。宙合府一云，朝昏泻千雨。正则固何云，微言孰辞怒。弥天虫豸知，至矣荆榛堵。愿言谢桔槔，山罂溉寒圃。莲社无留烟，噀田洞遗矩。潭心静月开，峰首孤云舞。刁刁察鹏风，智力将焉贾。
荷露歌为质公歌儿赋戏作长吉体
作者：阮大铖
朝代：明
体裁：古风

银浦沉深暖云腻，锦鱼翻波掠荷戏。清露淋漓不可收，娇风射人人欲醉。漫叶离离学啼眼，玉凤香声繂转。弹情若恨无端倪，使我双眉不能绾。广川才子金闺客，九天手劈麒麟绁。枣昏榆睡动长噫，卧破梨花饵春雪。冰趺翠葆嗤青泥，的的明珠万叶齐。藕丝接肠唾芳雾，桃笙贴梦蟠晴霓。天不荒，地莫老，花海人间春浩浩。閒摇鸾尾刷云楼，照见南山石芝好。
荻港杨守戎子仪移酌舟中
作者：阮大铖
朝代：明
体裁：七言律诗

霜铃月戟靖江关，樽酒还来慰旅颜。孤棹影开冰雪路，残年迹滞雁鸿间。笔从投后花踰盛，字即行间问岂閒。日暮潮声如雪涌，看君麾羽向胡山。
莫园柬余驾部集生
作者：阮大铖
朝代：明
体裁：古风

莫园有尊者，地净神且圆。座闻衣裓香，语破鸿濛烟。群鱼咸听法，枯树长安禅。放心浩劫外，置眼无生前。丘陵既以夷，日月安得贤。何况牛领虫，而别万与千。为我发大慈，木锯相披宣。振以涂毒鼓，濯以清泠泉。解我文字缚，割我儿女缘。令我毛发竖，所履如深渊。如飘海失针，天水空茫然。已如蝇触窗，触触行复旋。子入王舍城，余津问何先。纶竿愿相投，往钓船子船。
落潘木公
作者：阮大铖
朝代：明
体裁：古风

遥月江上来，见子颜色好。林外立秋峰，是亦余怀抱。同心而离居，相安异何道。径绝风云通，壹志于文藻。朝华匪所居，荣木感将老。兹文幸不渝，微躯誓相保。霜中鸿雁飞，江海思弥浩。流声东去云，鼓钟为遐考。蓄此杲杲心，三山摘春草。
蒋吾翮移樽同谢莫京徐庆卿正之弟赋·其一
作者：阮大铖
朝代：明
体裁：五言律诗

寒雨及初霁，阴晴俱闭门。蒸藜炊宿火，曝药就朝暾。室迩鸡豚穆，厨荒枣栗尊。所欣尘外侣，能不格芳樽。
蒋吾翮移樽同谢莫京徐庆卿正之弟赋·其二
作者：阮大铖
朝代：明
体裁：五言律诗

深酌怀千古，林贤达可追。定推兹会彦，为有世人疑。严语贪霜夜，清机省竹吹。成连观海思，对尔已情移。
薄暮同胡衷朴白瑕仲方圣则鸠岭野望
作者：阮大铖
朝代：明
体裁：五言律诗

授衣亦成适，萝薜称秋颜。吾道篱间菊，朋樽湖上山。潦收渔务整，畼净穑车閒。渐觉村烟合，栖禽向我还。
虞学宪来初筑园甚适招余洎元甫往游先之诗
作者：阮大铖
朝代：明
体裁：七言律诗

离居晚岁怅瑶华，避地从君水一涯。贸研手疏兰蕙畹，登高人问杜鹃花。渚田秋暖香通雁，月树宵沉梦绕鸦。我自朝歌结知己，临风乌帽与欹斜。
行宛溪道上望敬亭有怀玄晖先生
作者：阮大铖
朝代：明
体裁：古风

初晴山气正，草木香未释。宿烟既展林，落英屡沾帻。余夙眷峰霞，兹来践苔石。感此景候佳，弥悟身心适。敬托孤飞云，寄讯山阿客。峤月泄光仪，松风话畴昔。漱齿动寒泉，开琴响遥碧。皦皦闻清猿，庶几领三益。
衡之兄至感正之搏仲之变
作者：阮大铖
朝代：明
体裁：五言律诗

凉风吹白露，鸿雁亦怀群。共对金陵月，回看皖口云。秋莺啼且寂，春草梦徒纷。此际空林叶，萧萧讵可闻。
袁公寥自广陵回雨泊招饮予筑感旧
作者：阮大铖
朝代：明
体裁：七言律诗

尽日春江雨不开，暮帆遥向广陵来。寒涛似枕山扉雪，埋照犹衔火树杯。苍狗浮云聊共哂，白鸥野水定何猜。廿年多少悲欢事，销在西窗一寸煤。
袁公寥见过感赋时正衔观察公恤因下淮南白其劳状
作者：阮大铖
朝代：明
体裁：五言律诗

君舟自天际，寒载雨湖霜。九畹资生拙，孤琴写恸长。开吟林月秀，质梦泽兰香。何事随江雁，烟帆又独翔。
西一上人自匡庐见访茗集
作者：阮大铖
朝代：明
体裁：五言律诗

小径合萝阴，羊求亦费寻。响山琴里籁，啼翠竹边禽。遂过孤峰客，来参深草心。如何古溪笑，随月入幽林。
观吴匏庵题种竹卷用韵作歌呈元甫同年
作者：阮大铖
朝代：明
体裁：古风

浆硾老纸不盈束，展之可以破烦溽。韫椟长鸣风雨声，仲函一片潇湘绿。洋州后贤工丹青，不写洋州筼筜谷。为爱匏庵种竹诗，尽括檀乐入图箓。作诗者意意云何，梦到江南烟水曲。尘沙不耐紫衢腥，蹩躠翻嫌玉堂俗。渔山草圣不自圣，日费青蚨买签轴。端居久秉太常斋，泊手耻割东方肉。敏求好古独不衰，得之若惊失如辱。墨海平随渴骥轰，芸阁严防蠹鱼触。国朝李孟待匏庵，谓学眉山得其骨。此卷琅琅歌此君，胸中之情并奇突。毫枯槎角未能无，兴至骞腾犹恚局。与予指点观且吟，高轩老树风簌簌。忆予昔者硬索观，如曝秋衣何笃碌。卤莽过于赴壑蛇，孟浪居然破辕犊。兹来雨卧遥集堂，梦子投予以虎仆。觉来笔法小有悟，始笑平生眼如粟。鸡黍林中不待招，遽尔摩娑踰信宿。临岐心眼何茫然，如武陵鱼别秦服。幸不论衡作秘藏，当共离骚成熟读。归卖南湖百子田，来傍渔山结茆屋。
觞肃之太史初度·其一
作者：阮大铖
朝代：明
体裁：五言律诗

去年怀此日，君正急鸰原。不自忆弧矢，冯谁共酒樽。故乡芳草候，初夏竹林园。回想劳劳际，因知饮啄尊。
觞肃之太史初度·其二
作者：阮大铖
朝代：明
体裁：五言律诗

山斋炊麦饭，碧酒复閒倾。对此班荆坐，无殊采药行。长源矜芋火，弘景溺松声。君独观元化，萧萧不近名。
计无否理石兼阅其诗
作者：阮大铖
朝代：明
体裁：古风

无否东南秀，其人即幽石。一起江山寤，独创烟霞格。缩地自瀛壶，移情就寒碧。精卫服麾呼，祖龙逊鞭策。有时理清咏，秋兰吐芳泽。静意莹心神，逸响越畴昔。露坐虫声间，与君共閒夕。弄琴复衔觞，悠然林月白。
讯大方蕊阁兼订山游
作者：阮大铖
朝代：明
体裁：七言律诗

秋阁晴冯江上峰，寒香淡淡集芙蓉。敝巢岂遽辞凡鸟，尺木谁堪扰应龙。山路烟青朝弄屐，石林露白夜栖钟。与君共肆云中驾，鸡犬訾邪未许从。
讯范奉常质公庐居
作者：阮大铖
朝代：明
体裁：古风

草木悦春气，灼灼弄芳华。柳乘鲜雨滋，蕙就温土芽。天地何其仁，鸟兽咸孔嘉。余亦感余执，遥瞩川上霞。素节砥冰霰，静眼嗤尘沙。勇辞卿月辉，澹植山园花。举世冠嵯峨，而子方衣麻。丰屋竞四邻，子门还啼鸦。鸦啼亦何苦，麻衣竟如雪。岂不艳轻肥，义难忍缁涅。绨袍以御寒，甑尘聊自啜。洗耳河流清，沐发晞阳揭。幽梦通明廷，起居廑朝列。平生舟楫心，宁为时康辍。余方解碧萝，华簪步时哲。先期戾短翰，为君导云翮。
讯超乘上人自江南移锡宝善庵禁足
作者：阮大铖
朝代：明
体裁：五言律诗

禅踪复何系，杯渡隔江山。座下土花秀，灯前秋树閒。观心空水际，施法百虫间。曙尽高峰月，知君一破颜。
许缉汝索诗为李明经园公五十寿走笔赋
作者：阮大铖
朝代：明
体裁：七言律诗

紫气犹龙映石城，兵厨酌酒对长庚。公孙抱荚还驱豕，仙伯流铃好御鲸。笈有诗书为宝箓，径开松菊即蓬瀛。何时玄度偕烟驾，茆顶同君听玉笙。
访邝公露著夷土异书于三祖寺·其一
作者：阮大铖
朝代：明
体裁：五言律诗

古寺通秋草，从君猎异书。文章逼蝌蚪，笺释到虫鱼。怪轶齐谐上，图开禹贡馀。因之谢鸠鲎，梦逐日南车。
访邝公露著夷土异书于三祖寺·其二
作者：阮大铖
朝代：明
体裁：五言律诗

总丱于斯刹，咿唔彻曙钟。戏翻铃际鸽，狂揭钵中龙。电哂流光疾，霜惊点鬓浓。秋阴覆奇字，还记旧时松。
读书佳山水歌为王水部遂东遥赋
作者：阮大铖
朝代：明
体裁：古风

东南悬圃推稽山，耆烟圣沼私其间。草木各能雕日月，鳞羽相与骄瀛寰。先生览揆适兹地，坐见剡区泄灵异。情至能枯怒壑鸣，毫飞特博高霞忌。即不读书无不可，苍颉以还具琐琐。乃其冲意无端倪，雠较参辰及虫蜾。小结檐楹就寒碧，鸿濛宙合纷来宅。遐综山海割真灵，载遁邻虚察纤脉。隃麋寸寸研鲜云，咿唔亦掩秋兰芬。閒招山鬼讽明月，讵屑桃花滥世闻。枯梧大笑庄生据，亦耻山厨乞残蓣。恬从秋水照吟魂，饥向青峰质危语。乃知先生帝所睐，绿字丹崖许标概。不将浅籁接清哦，肯弄凡烟格玄对。我欲从之何所遗，隰有苓兮山有枝。孤舟天地闭雨雪，此兴悠悠无尽期。
读吴师每倪鸿宝为质公赋古盘吟因作歌
作者：阮大铖
朝代：明
体裁：古风

绣砚斋前竹领云，斋中图史如兰薰。主人宴客昼兼夜，娇歌失忆春宵分。烛花细剪西窗碧，茗饮亦为倾一石。古盘擎出渗古光，秋水冰霞冷相射。此盘见获闻甚奇，云际方春惊蛰时。园丁破土发群卉，挥锄中之仍无亏。埋藏那复穷其故，睢盱定有精灵护。瓷中鱼藻烂花纹，赤碛青泥两难蠹。梦章英声振北海，昔时瑚琏居然在。磷缁肯受风尘欺，肴僎将无咽真宰。因珍此器长摩娑，器亦资之永不磨。明堂会，须持荐，玉山禾。噫嘻乎！延陵大夫稽山太史且莫颂，当听江东步兵阮生来作歌。
读姚叙卿先生锦石山斋诗集柬克修文学
作者：阮大铖
朝代：明
体裁：古风

遗身向寒野，迹晦意已舒。仰视云中鸿，俯狎川上鱼。倦则掩荆关，燃薪读我书。姚公江左贤，遗草垂璠玙。纵辔大历前，追步王与储。盛年解簪绂，嘉遁攻菑畬。五马卧荒田，带经而荷锄。其人即羽化，其咏留耕馀。明霞冠崇峦，华月流清渠。道著言亦存，芳躅宁翳如。凤鸟去不返，德辉良可仪。达人薄世荣，高咏秦淮湄。锦石结山斋，宁异颍与箕。种苗浦东皋，种菊沿东篱。绿酒激长谣，素琴飏清飔。挺此孤松节，不为桃李欺。乐志五十年，笑与人群辞。拂袖寻洪厓，挥手招安期。何用贻后贤，奇字悬累累。荫门睹高槐，绿阶践华芝。振衣望青山，恨不生同时。
读陶公诗偶举大意示圣羽价人五一慧玉
作者：阮大铖
朝代：明
体裁：古风

迢迢汉魏季，陶公生其间。义耻食宋粟，投绂归旧山。日饮篱下酒，坐看飞鸟还。托迹类沮溺，希志惟孔颜。力革雄武风，和鸣拟关关。华月耀清流，素雪标晴峦。虑静理复深，大雅赖以班。斯文去千载，微言何繇攀。多谢王与储，馀声犹潺潺。京兆负洁姿，靡杂强自删。余复后数子，步趋益孔艰。三复考槃诗，钟镛无敢喧。咏已望柴桑，天云将何言。
读颜若龄种秫斋诗即赠
作者：阮大铖
朝代：明
体裁：古风

若龄玄对人，霞上结修轨。道开岩壑昌，迹谢簪缨滓。其身即贞松，清飙言下是。诗书肆愉悦，意至亦秉耜。任运趣弥超，观生吉所止。秋岭绵鲜云，春湖散芳芷。开樽吐长谣，思君应若尔。
谢乔大参鸣墀见讯·其一
作者：阮大铖
朝代：明
体裁：五言律诗

世事元如此，浮名安可贤。萝庭无浅月，竹坞有流烟。露语虫临夕，霜声鹤在天。思君正云卧，此兴亦能偏。
谢乔大参鸣墀见讯·其二
作者：阮大铖
朝代：明
体裁：五言律诗

冰壑春难闭，双鱼欣远存。瑶华通寤寐，节候谢凉温。梁苑鸣秋竹，繁台起啸魂。几时千里驾，重与罄芳樽。
谢以冲先生见访灵谷·其一
作者：阮大铖
朝代：明
体裁：古风

遗身入香界，静觉山云尊。草蔓已妨路，松翠长隐门。偶影良有悟，自招山鸟言。悠悠身世外，谬欲穷真源。逶迤行谷中，莫有紫芝存。芝采无复馀，白石累累蹲。丹木为樵苏，云彩充庖樽。同心念当来，储此以代飧。
谢以冲先生见访灵谷·其二
作者：阮大铖
朝代：明
体裁：古风

高驾出青门，遥遥历深草。为眷松下风，载念林中好。夙约知勿渝，未谓及兹早。聊摘邵陵瓜，兼副辋川枣。晏息当青山，山光即怀抱。竹露洗虑尘，石泉蠲吻燥。恻恻念世情，六凿自趋槁。
谢刘上海用潜雪中至山相唁·其一
作者：阮大铖
朝代：明
体裁：七言律诗

古谊炤人向谁是，感君挂剑寒山行。一官齧雪遂解组，万里出塞能徵兵。故国军书正卤莽，中原胡骑何纵横。而我无知若苌楚，风前细听梅花鸣。
谢刘上海用潜雪中至山相唁·其二
作者：阮大铖
朝代：明
体裁：七言律诗

峨嵋积雪炤天地，较子寸心亦复然。四壁移家载玄草，十年作吏惟青毡。负薪饶有叔敖裔，种秫安得柴桑田。自炙屠苏猎毚兔，相迟尽醉春花前。
谢刘司空简斋见唁·其一
作者：阮大铖
朝代：明
体裁：五言律诗

支床遗外虑，门雀亦无喧。春草坐中变，风花檐外繁。寒温切鸡骨，辛苦问鸰原。杲杲芦中日，相呼谊各存。
谢刘司空简斋见唁·其二
作者：阮大铖
朝代：明
体裁：五言律诗

传君疏凿处，舟楫利春波。纵有流言及，其如河伯何。啼乌春夜曲，天马泽中歌。解作兼雷雨，皇仁正不磨。
谢吕司马豫石招饮·其一
作者：阮大铖
朝代：明
体裁：七言律诗

嵩雒长绵五色云，其间名世有升闻。星河自衍难分气，图史能留未坠文。道在毡裘询动履，官閒琴阁擅清芬。磻溪知有馀璜在，师尚应追异代勋。
谢吕司马豫石招饮·其二
作者：阮大铖
朝代：明
体裁：七言律诗

九曲争如砥柱何，东南平奠此山河。海陵治粟痈桑撤，灞上移军细柳和。幕府清风觇马骨，车门白石察牛歌。婆娑此兴尤难浅，银烛青烟照碧萝。
谢吴当涂青岳招饮·其一
作者：阮大铖
朝代：明
体裁：五言律诗

雨后繁暄歇，秋花一县香。知君清且惠，善教及江乡。夕浦渔烟翠，霜塍犊草黄。春来养蚕女，陌陌试条桑。
谢吴当涂青岳招饮·其二
作者：阮大铖
朝代：明
体裁：五言律诗

曾漱清源水，寒情动旅吟。观君为政好，宛抱石泉心。野月碧盈案，江峰青待琴。还于丛菊下，宴客一披襟。
谢吴明府闇生饷菊舟中
作者：阮大铖
朝代：明
体裁：古风

陶令盍云迈，高风长在兹。清尚君更远，萧然客江湄。旅舍罕炊烟，尽室良苦饥。念我滞孤舟，恬以香露遗。密叶既垂盎，繁英亦衔枝。秋云映水窗，青山对支颐。閒寂自可乐，摇落诚何悲。因嫌篱圃间，鸡犬还我追。
谢太白先生灵响相闻·其一
作者：阮大铖
朝代：明
体裁：七言律诗

琅玕竹实饲青鸾，君往求之生羽翰。春水有香江月醒，高霞无语海峰寒。尽穷帝所修文乐，长笑人间行路难。此夜精灵相遇合，流铃玉露共珊珊。
谢太白先生灵响相闻·其二
作者：阮大铖
朝代：明
体裁：七言律诗

碧月青天自古今，寒光摇笔动幽岑。玉壶浮蚁仙人馆，清夜惊鸿古调琴。石籁虚徐传桂岪，天花合散在松阴。愿将潮汐盈虚旨，一印文人未死心。
谢张昆冈为叠山石
作者：阮大铖
朝代：明
体裁：古风

婆娑向高馆，当昼树阴直。如何人境中，忽现翠微色。却立凉云生，坐久岚气逼。乃知移情故，经营悉君力。于兹睹匠心，即以觇隐德。深草鸣阴虫，乔林望归翼。琴觞于此间，微尚焉可测。期君朝暮过，开樽酌胸臆。小径闭苔花，共修高士职。
谢彭比部羲何见招·其一
作者：阮大铖
朝代：明
体裁：七言律诗

篱间木落见山青，对酒谁能赋独醒。小草于人何系束，高花插鬓且沉冥。天晴雁影过衡岳，月静猿啼满洞庭。归卧偏思乘传地，秋窗细细注骚经。
谢彭比部羲何见招·其二
作者：阮大铖
朝代：明
体裁：七言律诗

剖竹声名著素丝，含香誉冠白云司。妒人子正如吹蛊，射影杯还动委蛇。水落潮痕开海月，秋深露气集江蓠。会须宣室垂清问，莫作萧条鵩鸟悲。
谢方侍御崧生书讯即送其北行报命
作者：阮大铖
朝代：明
体裁：七言律诗

大东驿路散晴烟，揽辔趋朝俨若仙。虫馆栖琴多白露，鹰风鸣佩入青天。云沙万骑弦长控，水雾三星罶独悬。安攘定知烦石画，先陈民瘼圣人前。
谢李临淮玄素见枉不值
作者：阮大铖
朝代：明
体裁：七言律诗

西第春烟接汉宫，棘门新柳散条风。石花饮羽真成虎，竹素抽毫尽是虹。题凤青萝人自远，饭牛白石调踰穷。何时猎骑喧芳草，橐笔从君赋小戎。
谢王方伯梅和招饮芝墩
作者：阮大铖
朝代：明
体裁：七言律诗

幕府梧寒月气森，杖藜野服一招寻。灯前红烛俞儿舞，水曲青菰孺子吟。笭箵路开鱼在藻，蒹葭烟尽鹊遵林。醉归忘却栖帆地，惟觉橙香橘露深。
谢程广文飏伯见招·其一
作者：阮大铖
朝代：明
体裁：五言律诗

秋雨鸣不已，山云更沉沉。感君念摇落，樽酒事招寻。径入枯荷沼，檐围繁橘阴。婆娑怀幼志，一放楚臣吟。
谢程广文飏伯见招·其二
作者：阮大铖
朝代：明
体裁：五言律诗

黄海云无际，君家近此峰。宦情存苜蓿，乡梦切芙蓉。山夜月如烛，春溪水自舂。传经何日暇，为导远游筇。
谢罗稚白假寓秦淮纳姬
作者：阮大铖
朝代：明
体裁：七言律诗

桃叶春新碧未骄，清溪溪畔欲通潮。赖分珠树栖双燕，直上琼台引洞箫。无气可容关尹卜，有期还胜竹林招。石头亦有罗含宅，楚水江鱼味不遥。
谢耳伯门人陈不盈以诗见投止饮
作者：阮大铖
朝代：明
体裁：七言律诗

谢家玉树未凋伤，之子康成预古狂。闽峤夜猿同抱月，吴洲春雁正啼霜。孤钟寄梦惟萧寺，细雨衔杯向草堂。更剪青灯映华句，座中先发蕙兰香。
谢范司马质公见讯·其一
作者：阮大铖
朝代：明
体裁：七言律诗

野心端合旅樵渔，自喜岑牟久遂初。陶令菊酣三径酒，杨云花覆一床书。遗身祗觉青峰浅，息影犹嫌碧叶疏。草犊且肥松鹤健，君恩元未薄居诸。
谢范司马质公见讯·其二
作者：阮大铖
朝代：明
体裁：七言律诗

烽尘莽莽此何时，方召推君定盍疑。大树争瞻抒虎略，枯槎聊可寄鱼丝。月潭自为鸣琴秀，雨圃难令种药迟。为报菖蒲樽已绿，衔杯何日醉江蓠。
谢迟侍御之来招饮黄山阁
作者：阮大铖
朝代：明
体裁：七言律诗

东望天波曳紫澜，峨峨崇岱峙霞端。花香饮鹤芜城近，海雾吹鱼渤澥宽。绵蕞自惭无礼数，惠文深得罄交欢。樽前已灿雷峰月，愿托盟心未忍寒。
谢郭侍御丹葵招饮
作者：阮大铖
朝代：明
体裁：七言律诗

家声有道擅冲融，美锦姑溪制久工。子夜柏台鸣露鹤，春流桃叶饮花骢。青云高翮瞻踰近，白石劳歌咏未穷。旦夕江乡资揽辔，旧棠重为领清风。
谢陈驾部止宜见招
作者：阮大铖
朝代：明
体裁：古风

屏居无妄营，憺然览幽独。牧豨乘草履，驱鸡闭茆屋。閒瞩无心云，悠然挂秋竹。君子事嘉招，再三及薖轴。譬彼九皋音，遥接凫与鹜。顾念原野中，犹未释穜稑。霜近壶当剪，风燥枣恒熟。愿言穫净时，凉云卷修木。买药入城市，柴车驾羸犊。予辖予自投，从君醉篱菊。
谢项司成水心招集古林庵·其一
作者：阮大铖
朝代：明
体裁：七言律诗

古林嘉木展晴晖，永日琴樽眷翠微。宛有宫莺啭香树，特分掌露溉閒薇。高谈一破青山梦，缓酌聊携碧月归。久矣帝师推项橐，此中猿鹤欲何依。
谢项司成水心招集古林庵·其二
作者：阮大铖
朝代：明
体裁：七言律诗

鸱夷幸托五湖船，高枕菰芦懒问天。春草薄吟桃叶雨，秋菱小摘莫愁烟。逃名尚畏渔樵著，息影宁踰薜荔贤。自哂郑虔无一绝，烦君为给杖头钱。
谢顾兔泉以其先人东桥公集见赠
作者：阮大铖
朝代：明
体裁：七言律诗

芳邻结向杏花村，衡宇相望似鹿门。乱后始知鱼麦贵，閒来弥悟雀罗尊。琴书高士风无忝，封禅先贤草尚存。近局只鸡招未远，与君期不负山樽。
谭别驾见绅以失职待讯同其令子客皖踰年雪中赋慰·其二
作者：阮大铖
朝代：明
体裁：五言律诗

直黜知无憾，南冠未忍论。永怀向松菊，再岁历芳荪。春雪门长掩，宵钟讽尚存。萧萧依古寺，疏水即君恩。
谷中诗
作者：阮大铖
朝代：明
体裁：四言诗

屏居中谷，言采其兰。丹霞舒岫，碧月栖峦。于此遵养，既浚且宽。钟止琴生，峰开云起。晏对长松，若侍君子。未谓高轩，翩其来止。好风自南，吹袂及心。班荆莲社，展屦芝岑。林间之叶，载响幽禽。脱略樵苏，烹葵而饭。良话未终，青山云晚。目送巾车，予还偃蹇。黄虞不作，嘅何藉予。水中之鸟，西上之鱼。荷锄而暇，聊读我书。
谷日为太恭人礼忏入山因坐青莲阁偶成·其一
作者：阮大铖
朝代：明
体裁：五言律诗

永祝南陔日，斋心礼化城。兼之苦尘役，迫此爱山情。冰弱通泉脉，林高越鸟声。悠然感香雨，天女鬓华生。
谷日为太恭人礼忏入山因坐青莲阁偶成·其二
作者：阮大铖
朝代：明
体裁：五言律诗

一气当谁辨，身光与翠微。遥看城市里，朝暮碧烟飞。喻法寒溪雪，观名野树晖。清机随所触，晚磬益依依。
谷日为太恭人礼忏入山因坐青莲阁偶成谭别驾见绅以失职待讯同其令子客皖踰年雪中赋慰·其一
作者：阮大铖
朝代：明
体裁：五言律诗

泽国东风早，羁栖有向隅。灵芬难可问，优孟复何须。梦外岳云秀，情中海月孤。谪居看整暇，诗礼待庭趋。
谷语真休过祖堂露坐偶成
作者：阮大铖
朝代：明
体裁：五言律诗

夕阳秋草路，双策飒然来。高树散馀暑，邻峰闻薄雷。世情松峤隔，山梦竹房开。共饮莲花露，陶陶胜酒杯。
豫园别虞学宪来初
作者：阮大铖
朝代：明
体裁：古风

秋花潭岛纷纷乱，屡日穷游憺忘返。恬月长栖桧栝阴，晚香不辍茱萸堰。主人奇尚逼高旻，霜庭宴客春风生。娇歌俊舞欢不足，兰灯还夺九华明。榜人击鲜出灵沼，苍头射雁喧驰道。南庄渔猎何足云，会见西园盛云藻。秘书遗卷时复亲，石床涧户无纤尘。世事岂殊看蚁芥，樽前讵忍疏鲈莼。半岭遥遥裂金石，长啸将君谢头责。莫移鸡犬入云中，令余梦隔仙山碧。若有人兮曲之阿，卧春星兮荡秋波。蘼芜绿兮复来此，与君坐花下兮歌高歌。
贺徐侍御梦麟公子捷黔闱
作者：阮大铖
朝代：明
体裁：七言律诗

台柏森森带古霜，桂丛近复发天香。檄传筇僰千军废，路入淮淝一骑长。岂第石麟闻抱送，更瞻金马待回翔。少年同舍狂如昨，大斗为君乞酒浆。
赋得寒灯静深屋
作者：阮大铖
朝代：明
体裁：古风

园林值秋暝，夜气更幽窕。室邃寂轩窗，人閒罢吟啸。群动入晦息，孤灯耿相照。壁影定菊情，檠声听花笑。檐阒乌梦安，篱明鹤行悄。沉冥尔时心，寒潭与相肖。凉月印空明，吹万息霜筱。
赋慰方时生
作者：阮大铖
朝代：明
体裁：五言律诗

避地将何适，风花相共飞。为敦友生谊，未忍寸心违。粟次禽言苦，芦中鱼服微。橐饘拟何具，还采剩山薇。
赋赠张洪川先生
作者：阮大铖
朝代：明
体裁：古风

滏阳有鸿彦，抱膝向层丘。振衣林虑巅，濯足漳河流。读书三十年，憺然为天游。祭酒经生间，群骏无敢俦。解薜宰峨岷，治声方云浮。賨人舞婆娑，巴女争献讴。山启既巀嶪，龚鲁何足侔。忽然赋遂初，高翮不可收。墨绶固土苴，弦歌亦蚍蜉。政成长归来，门柳风飕飕。邯郸繁丽地，车从络并燕。走马复弹筝，意气长翩翩。于此有至人，弗为流俗迁。植礼如山丘，澄心则渊泉。槐棘森荫闾，驷乘何连蜷。处贵不自怡，履道弥冲然。诗书为弓裘，力田穷岁年。有时趣所会，行吟五柳前。山杯花下琴，虑释体若仙。近就百泉漱，遥对嵩云眠。所以张长公，千载师其贤。
赠崔都阃元恺·其一
作者：阮大铖
朝代：明
体裁：五言律诗

江柳细翻风，春生白羽中。星文花让剑，玉靶月临弓。小吏繻才弃，名王帐拟空。平生酬国意，今日藉君雄。
赠崔都阃元恺·其二
作者：阮大铖
朝代：明
体裁：五言律诗

忆与论奇日，咿唔陋一经。下帷藜火白，饮羽石花青。绣虎无淹步，霜雕有健翎。为君悬綵笔，高勒柱间铭。
赠徐若水·其一
作者：阮大铖
朝代：明
体裁：七言律诗

天都来枕秣陵云，閟阁幽栖谢俗纷。梅屿粮尝储鹤料，兰亭墨屡换鹅群。黄花日送柴桑酒，翠叶中翻石鼓文。架上图书梁上榻，竹溪逸不羡诸君。
赠徐若水·其二
作者：阮大铖
朝代：明
体裁：七言律诗

五岳烽烟路未通，尚平损益道将穷。閒看天印峰头月，如待长干寺里钟。不惮盘伶乘小马，谁云词赋是雕虫。晚年孤尚将谁托，拟就鄣山百尺松。
赠朱白石·其一
作者：阮大铖
朝代：明
体裁：五言律诗

小慧辄弥天，蹄涔不自怜。于君观溟渤，握手向江烟。月气寒潮吐，霜声夕鸟宣。兹为开撰酌，应不愧林贤。
赠朱白石·其二
作者：阮大铖
朝代：明
体裁：五言律诗

朝昏共言谑，自不省途穷。铗岂因鱼击，歌还为凤工。植交冰雪次，晰义雨花中。岁晏情弥胜，聊当谢谷风。
赠李江浦天栋
作者：阮大铖
朝代：明
体裁：七言律诗

美人为政咏清缨，弦诵能兼刁斗声。夙有悬鱼孚众志，遂能罗雀障孤城。采葑尚倒危时屣，望杏长敦乱后耕。如此保釐丰镐邑，可无封事及承明。
赠毕今梁
作者：阮大铖
朝代：明
体裁：七言律诗

若士乘桴自沃洲，十年日月共中流。书经雷电字长在，手摘星辰较不休。閒御鹏风观海运，默调龟息与天游。知君冥悟玄元旨，象外筌蹄亦可求。
赠潘文学江如·其一
作者：阮大铖
朝代：明
体裁：五言律诗

怜君抱鸡骨，兀兀赋閒居。捃粟自将母，聚萤长读书。寒潮响渔埠，野月满耕墟。起卧荆扉下，齑盐屡晏如。
赠潘文学江如·其二
作者：阮大铖
朝代：明
体裁：五言律诗

礼魂复何居，睇笑即青缃。薪火传斯在，风云路并长。石华搴水碧，香露饮朝光。努力追先子，翛然接古狂。
赠真州蒋抱一二陵三径昆仲
作者：阮大铖
朝代：明
体裁：古风

羲皇去我远，至德亦以稀。烨烨田氏荆，寥寥首山薇。斋心望终古，棘茨何崔巍。銮江食货地，俗尚矜轻肥。舟车甚绵络，花月亦霏霏。卓哉三蒋君，孝友各无违。白发如婴儿，一影栖岩扉。百口治炊汲，合啖疗朝饥。儿既无长父，桁亦无长衣。怡怡六十年，箪豆无几微。诸子负青云，鸿雁相翻飞。遏末及封胡，誓且嗣音徽。于我称久要，松柏何因依。结交多贤豪，轩从争光辉。高谊世所诩，内美谁能希。古井绝纤波，秋竹飏寒晖。遥遥千古贤，舍此将何归。
赠种茶僧辉虚
作者：阮大铖
朝代：明
体裁：古风

上人住高峰，眉端凝古雪。种茶了一生，经纶入萌蘖。徒众各承习，远近甚传说。斯知一念深，于义亦超绝。馀力垦山园，蔬药宛成列。编荆限鹿群，挥锄避虫穴。无事键岩扉，兀然安蹇拙。衣食既粗足，俦辈每和悦。循兹毕天年，于君睹明哲。
赠胡卫幕玄度
作者：阮大铖
朝代：明
体裁：七言律诗

一官秋水寄蒹葭，词赋还分宛委霞。禄养岂为糊口计，俸钱半入卖浆家。署邻萧寺闻清梵，庭有寒柯偃暮鸦。更是妙香生案牍，霏霏仙幕隐莲花。
赠苍如上人
作者：阮大铖
朝代：明
体裁：古风

手拨寒炉灰，吾爱寒山子。榾柮讵浅悟，茗糜关至理。上人精梵行，复达香积旨。笋参玉版机，饭抄云子美。滤水百虫活，拨食诸禽喜。炊馀作务閒，明灯翠微里。闭户转楞伽，响落秋潭水。
赠陈上元鲁直·其一
作者：阮大铖
朝代：明
体裁：七言律诗

六代清音正不磨，羡君于此领弦歌。政成阙有仙凫集，人静庭惟野雀过。江树春红村雨足，露粳秋碧晚烟和。一廛稳傍乌衣里，棠荫深深及荷蓑。
赠陈上元鲁直·其二
作者：阮大铖
朝代：明
体裁：七言律诗

剖竹栽花切帝居，口碑京兆颂璠玙。傅家旧有麟台疏，退食详翻鸟迹书。孤屿高云盘野鹤，海塘明月媵文鱼。于君清旷殊相肖，召杜谁为逊不如。
赠顾生
作者：阮大铖
朝代：明
体裁：七言律诗

秋林求友尚闻莺，宛宛苏门起啸声。吹梦蝶邦传浩笑，啼花虫户理幽鸣。高城落叶微风度，孤屿寒潮薄暮生。此际负薪谁复耐，烦君一写楚臣情。
赠黄博士王屋
作者：阮大铖
朝代：明
体裁：古风

吾友黄王屋，文章灿如绮。民社岂不谙，不易读书美。所以一鸣琴，但饮长淮水。犹然畏折腰，弃之复如屣。卧辙父老嗟，候门童稚喜。再坐梁园毡，谈经破皋比。修竹鸣清风，其心亦如此。六馆俊髦窟，君来孰牛耳。奇翻石鼓文，博极天人旨。贯酒苦无钱，环阶都种纸。余官亦多暇，清斋长隐几。于此挹汪洋，吾以销吾鄙。
赠黄明府位两明府清而干为危邑所倚浚壕之役尤有万世功·其一
作者：阮大铖
朝代：明
体裁：七言律诗

鸱夷久已入鸥群，负耒重过皖上云。不为纫兰招隐士，争传剖竹有神君。省耕长系稠桑马，缮备亲提细柳军。近日石门春雨足，农歌渔笛正纷纷。
赠黄明府位两明府清而干为危邑所倚浚壕之役尤有万世功·其二
作者：阮大铖
朝代：明
体裁：七言律诗

千顷清风自穆如，政声颍上并璠玙。岘花深覆羊公碣，江水新穿郑伯渠。村墅绿芜归社燕，沧浪白石戏鯈鱼。野夫日酌尧天酒，高枕长悬下泽车。
赠黄母纪孺人节寿
作者：阮大铖
朝代：明
体裁：七言律诗

青溪环佩静闻香，黄鹄云中矢独翔。是地怀清台可筑，彼姝贞木咏何长。留田晨哺无呱泣，矮屋宵机有义方。皎皎令仪难与絜，柏舟千顷自汪洋。
赤乌飞
作者：阮大铖
朝代：明
体裁：乐府曲辞

瞻飞彼乌，乌飞何以赤。飏辉王舟祥尔赫，百灵仪之亦胡射。陈宝鸡安鸣。茄下之鹭，鹭为食。飞土逐肉，以弹九雌。毕日重轮光四极，圣人万年天无斁，简兮之臣二千石。
走笔寄怀价人应试南都·其一
作者：阮大铖
朝代：明
体裁：五言律诗

山猿叫秋月，此际亦思君。国士方抒策，明时复右文。肯虚钟鼓飨，遂觉咏觞分。得意鸣茄鹭，来喧皖口云。
走笔寄怀价人应试南都·其二
作者：阮大铖
朝代：明
体裁：五言律诗

自君之出矣，日夕坐芳塘。深草谢时辈，凉风追上皇。文鱼随月媵，白雁挟云翔。余亦怀京邑，三山共褰裳。
走笔赠无能·其一
作者：阮大铖
朝代：明
体裁：七言绝句

绿萝闭户不知路，红药立阶方数层。终日焚香看般若，谁人向子学无能。
走笔赠无能·其二
作者：阮大铖
朝代：明
体裁：七言绝句

静对青山无一言，秋林落叶细相翻。请看朱雀桥边日，犹逐归鸦到寺门。
走笔赠蜀僧慧庵新安僧大乘·其一
作者：阮大铖
朝代：明
体裁：七言律诗

古雪皑皑欲覆眉，残函为展月开时。市声忽歇钟初定，春雨长寒衲未知。趺坐閒心观夕照，休粮屡日罢烟炊。石头即是峨嵋路，笑指桃花更莫疑。
走笔赠蜀僧慧庵新安僧大乘·其二
作者：阮大铖
朝代：明
体裁：七言律诗

钖飞何必指千峰，天阙天门共晚钟。合掌莲花皈象教，过颐邛竹自龙钟。閒支石鼎长煨芋，暂卧山窗亦听松。何日遗身向空界，与君黄海辨秋鸿。
赵二瞻左左漆二使君招同李戒庵集古林庵
作者：阮大铖
朝代：明
体裁：七言律诗

繁花微雨阁春阴，骢马偷閒过道林。烟草梦含韦曲色，露葵香饮辋川心。时殷茗碗谭踰贵，虑澹松寮梵更深。何意帝城开白社，青莲结伴共招寻。
赵侍御二瞻携樽过朱宗侯琢吾水亭·其一
作者：阮大铖
朝代：明
体裁：五言律诗

秦淮春水壮，新柳漾其间。遂引高人兴，来敦小阁閒。烛修觞自拓，烟豁月知还。尘次无凡语，惟评所历山。
赵侍御二瞻携樽过朱宗侯琢吾水亭·其二
作者：阮大铖
朝代：明
体裁：五言律诗

几年春梦路，幸不堕鹿簪。赖有乌台彦，能齐鹿苑心。绛怜花艳小，碧演酒香深。不是嘶骢马，还疑集古林。
赵侍御二瞻过访俶园留饮
作者：阮大铖
朝代：明
体裁：七言律诗

连城宝气烛江东，峤鹿汀鸥望泽同。箧满茂陵园上草，辔澄司隶汉家骢。短墙古柳飏危碧，水槛孤花缀小红。还借莫愁湖畔月，清光依旧照诗筒。
赵侍御二瞻陈驾部白安移樽江上相别
作者：阮大铖
朝代：明
体裁：七言律诗

澹月微霜皎莫分，于焉樽酒惜离群。津亭投辖秉红烛，子夜徵歌遏白云。棠树如林寒未解，梅花绕舍梦潜芬。石门即报春山绿，拟采芳兰一寄君。
赵芝庭改官南使曹讯之·其一
作者：阮大铖
朝代：明
体裁：五言律诗

海月照秋树，微风吹夕凉。故人官建业，逸咏想沧浪。身即松篁翠，衙团橘柚香。悠然高枕处，何屑较羲皇。
赵芝庭改官南使曹讯之·其二
作者：阮大铖
朝代：明
体裁：五言律诗

屡欲浮烟艇，其如刈穫何。缘坡瓜蒂熟，被圃菊苗多。秋市鱼虾滥，山厨曲蘖和。谁期飞宝璧，明月映荒萝。
越卓凡出天界同宿月下赋
作者：阮大铖
朝代：明
体裁：五言律诗

幽人共明月，不速至空林。今夜虫啼处，秋花如更深。风榛无浅籁，露筱洗閒心。偶影山篱下，为君动薄吟。
辜使君在公从岭南假满还垣过石城感赋·其一
作者：阮大铖
朝代：明
体裁：七言律诗

桐溪弦诵衍缨歌，鱼腹狐鸣亦有讹。如火厝薪谁与戢，惟公剖竹遂无他。杏花雾白鸠啼屋，蒲苇风清虎渡河。遥礼韩亭秋月碧，枞川棠树正婆娑。
辜使君在公从岭南假满还垣过石城感赋·其二
作者：阮大铖
朝代：明
体裁：七言律诗

行李梅花集露芬，石头聊与驻星文。危时正藉扶渊日，拂士宁容啸岭云。碣勒燕然何寂寞，烽传楚塞尚氤氲。昌言定可回天步，帝力悠悠及鹿群。
过不溢精舍
作者：阮大铖
朝代：明
体裁：五言律诗

过君栖影地，花竹翳精庐。出户或行药，对山长读书。钟因兼息数，龛亦贷云居。静觉孤峰上，松风满太虚。
过卓凡北窗下偶成
作者：阮大铖
朝代：明
体裁：古风

越公负鸿略，违时挂卑网。谪居沧海隅，身恬趣弥荡。兹从执戟暇，散发秦淮上。穷巷隐鸡声，红药缘阶长。随意植梧竹，风来北窗响。犹爱阴符经，焚香寄心想。抱膝视世间，烟尘日苍莽。而我閒有馀，清言共欣赏。笑瞩钟山云，无心自来往。
过印海方丈
作者：阮大铖
朝代：明
体裁：五言律诗

过君焚诵地，深户立秋花。閒与巢乌似，昼闻山鼠哗。岩身等群木，钵水滤恒沙。自说空林日，婆娑未易斜。
过广川饮谢奉常青墩园中·其一
作者：阮大铖
朝代：明
体裁：七言律诗

东来淑气动平芜，每忆芳池景物敷。练马辨应穷日观，天人策久著江都。月凄庭树慈乌止，风捲门罗野雀娱。姑孰青山春并冶，知君梦亦到菰芦。
过广川饮谢奉常青墩园中·其二
作者：阮大铖
朝代：明
体裁：七言律诗

晴瞻岳色幰车前，蔼蔼鲜云映广川。三观曙霞升海气，一时甲坼遍林泉。山杯醉买平原酒，春夜灯分太乙烟。同是曲台留滞客，时清正好著封禅。
过徐州来馆
作者：阮大铖
朝代：明
体裁：五言律诗

高谈响秋树，此意亦何閒。相与研名理，何殊入远山。微凉生竹路，返炤下柴关。为爱昏烟翠，夷犹未忍还。
过忘所精舍
作者：阮大铖
朝代：明
体裁：五言律诗

春草绿茫茫，因风闻戒香。偶寻雨花迹，閒至远公房。领梵松机著，开琴月旨长。无言礼空翠，更涤竹林狂。
过曾波臣蔗园·其一
作者：阮大铖
朝代：明
体裁：五言律诗

閒坐孤亭上，悠悠寒汐生。尽蠲尘世虑，得遂逸人情。澹古遥峰色，萧疏众木声。于焉托晨夕，真足睨公卿。
过曾波臣蔗园·其二
作者：阮大铖
朝代：明
体裁：五言律诗

清言殊未已，暝色逐鸦来。竹屋一灯现，萝门片月开。野桥烟闭柳，小坞雪抟梅。是际乘高兴，从君索酒杯。
过曾波臣蔗园留张图南小饮观其绘事·其一
作者：阮大铖
朝代：明
体裁：五言律诗

拙者临穷节，掩关聊蛰存。了无尘事侮，弥悟净居尊。霜树澹扶屋，寒云深荫门。欣君杖藜至，力疾倒山樽。
过柏城精舍同宗白雪叶论诗尽日·其一
作者：阮大铖
朝代：明
体裁：五言律诗

人境终难旅，谋閒就古林。山扉照寒水，弥习静居心。枕月梦恒曙，冯钟咏更深。翻疑栖叶鸟，归带市朝音。
过柏城精舍同宗白雪叶论诗尽日·其二
作者：阮大铖
朝代：明
体裁：五言律诗

何以酬花雨，空林讽咏翔。筳篿心自苦，菽麦辨难荒。澹旨怀蔬善，佳言敌饭香。尘机无触处，销尽竹林狂。
过范华阳山居·其一
作者：阮大铖
朝代：明
体裁：五言律诗

过君鸡黍地，真意满衡门。宾客尽亲故，渔樵非市言。林稀山可数，雪罕气长暄。不是昏烟起，谁能背酒樽。
过范华阳山居·其二
作者：阮大铖
朝代：明
体裁：五言律诗

大隐隐耕稼，悠悠遗岁年。絭鱼积陂水，纵鹤响山烟。此际乘轩贵，何如荷锸閒。春云如海白，莫忆五湖船。
过访王宫詹觉斯·其一
作者：阮大铖
朝代：明
体裁：五言律诗

仙曹希长物，芳草与閒云。蜡屐偶然至，辛盘劳见分。烟和禽耐啭，花暖叶知芬。遥想春星下，缑山鹤亦闻。
过访王宫詹觉斯·其二
作者：阮大铖
朝代：明
体裁：五言律诗

香雪离离外，江峰碧自妍。弹琴喧竹里，拄笏阅桑田。吏隐三山曲，情深六代前。春林莺讵弱，斗酒会难偏。
过采石望李供奉祠·其一
作者：阮大铖
朝代：明
体裁：五言律诗

山川何寂寞，文藻亦荒凉。藉有高人迹，能延众木香。江声寒古瓦，空翠饮文梁。笑酌兵厨酒，惟君预我狂。
过采石望李供奉祠·其三
作者：阮大铖
朝代：明
体裁：五言律诗

残碑立秋草，何异夜郎西。应月潮偏响，衔峰日易低。叶繁山鼠窜，烟暝竹鸡啼。此际逢摇落，予情亦以迷。
过采石望李供奉祠·其二
作者：阮大铖
朝代：明
体裁：五言律诗

宫锦袍间月，还来炤旧祠。青山秋欲尽，白也醉何知。竹染湘妃泪，松吟山鬼辞。江云来复往，梦路寄相思。
过采石望李供奉祠·其四
作者：阮大铖
朝代：明
体裁：五言律诗

八表翔云鹤，徘徊恋此峰。烟绵渔浦翠，烧爱野田红。川岳含元气，衣冠带古风。欣予托甥馆，历落继高踪。
过闵汶水茗饮
作者：阮大铖
朝代：明
体裁：七言律诗

茗隐从知岁月深，幽人斗室即孤岑。微言亦预真长理，小酌聊澄谢客心。静泛青瓷流乳雪，晴敲白石沸潮音。对君殊觉壶觞俗，别有清机转竹林。
过雄县堤上
作者：阮大铖
朝代：明
体裁：五言律诗

春淀难为涉，悠悠客思盈。居人理鱼笋，旅饭杂莼羹。浦静宜鸥汎，风暄迫草生。回思渔隐处，江水几湾平。
过青山礼李供奉先生墓田·其一
作者：阮大铖
朝代：明
体裁：五言律诗

供奉鲸何适，青山有墓田。怀情与谁质，作礼向高烟。辞树花争舞，沿溪柳自悬。悠悠冯眺处，村酒碧香鲜。
过青山礼李供奉先生墓田·其三
作者：阮大铖
朝代：明
体裁：五言律诗

宫锦君王赐，荒碑逐客魂。穷通聊与叩，山水寂何言。才足胜时忌，文何忝代尊。椒醑兼麦饭，一为展松门。
过青山礼李供奉先生墓田·其二
作者：阮大铖
朝代：明
体裁：五言律诗

孤生同放黜，何异夜郎西。自笑如蓬转，思君闻鸟啼。草繁烟讵弱，山暝叶初齐。野唱来樵牧，予情更尔迷。
过青山礼李供奉先生墓田·其四
作者：阮大铖
朝代：明
体裁：五言律诗

玄晖流寓后，之子美洵稀。草木空香在，牛羊夕照微。衔觞山月侍，摇笔海烟飞。今日青峰里，猿声日夜归。
过飞云室依韵酬无可上人
作者：阮大铖
朝代：明
体裁：古风

江云飞满山，枝灯悬一径。夙游何苍然，松风惑清听。观彼閒潭閒，斯知静者静。蔬响悟虫悦，竹光与禽定。悠然闻经声，于兹演云性。
还山柬虎仲幼玉长秀豹叔山甫大方诸子
作者：阮大铖
朝代：明
体裁：古风

大龙山中多白云，石门湖水涵秋阴。云近不离读书榻，水清照见幽人心。皖上伏鸾兹数子，灵襟妙达清音旨。智仁各自导其情，弋钓为能惬微理。那堪长瘁风尘颜，归来种稻湖山间。蟹螯自肥菊亦坼，一樽晨夕期追攀。诸君意气天云薄，时事需才又如穫。翻愁聊奋赤霄行，令我水云长寂寞。
还山诗·其一
作者：阮大铖
朝代：明
体裁：七言律诗

承明未释履霜忧，补牍聊陈藿食谋。圣世何尝分蜀雒，野心长此托巢繇。搴兰秋露滋芳畹，种秫春烟动绿畴。自喜臣情遂休浣，白华晨夕咏悠悠。
还山诗·其七
作者：阮大铖
朝代：明
体裁：七言律诗

京尘冉冉鬓将枯，鸡肋何知味有无。宦海惊涛迷象马，名场孤注夺枭庐。云林绕屋千竿竹，烟水浮家一幅蒲。招得二三物外友，江湖鹭序未应逋。
还山诗·其三
作者：阮大铖
朝代：明
体裁：七言律诗

十年小草溷风尘，五斗于人太苦辛。削木为鸢应是幻，以蕉覆鹿定何真。帘垂慵就成都卜，瓶罄甘同栗里贫。但愿九围歌帝德，管弦时沸大江滨。
还山诗·其九
作者：阮大铖
朝代：明
体裁：七言律诗

落日江晴开水烟，柴门正对大江边。婆娑小葺藏书阁，款乃遥听载酒船。花鸟肯嫌官况冷，莼鲈踰感主恩偏。山中暇日浑閒事，芳草春深抱犊眠。
还山诗·其二
作者：阮大铖
朝代：明
体裁：七言律诗

拂袖行唫归去来，草堂猿鹤莫相猜。云霄自愧无修翮，雨露谁为弃不材。刺版不通罗雀舍，钓丝閒集射蛟台。浮云去住何须计，笑尽山樽酒一杯。
还山诗·其五
作者：阮大铖
朝代：明
体裁：七言律诗

奏赋金门愿每违，年年敝尽黑貂归。已拚襆被投名岳，何意鸣珂拜琐闱。腐草为萤难自照，长霄与鸟幸高飞。人生岂必皆朱毂，下泽乌犍策亦肥。
还山诗·其八
作者：阮大铖
朝代：明
体裁：七言律诗

百年弹指即经过，对酒高歌能几何。栈豆一官何顾恋，镜花双鬓已蹉跎。峰霞缺处穿篮笋，水气香时采芰荷。一枕黄粱酣梦醒，簪缨萝薜不争多。
还山诗·其六
作者：阮大铖
朝代：明
体裁：七言律诗

神武门前拜表行，云装烟驾理孤征。星占处士山中卧，影弄婴儿世上名。但使榆关销转斗，何妨花坞有深耕。故山片石真堪枕，况有松风杂梵声。
还山诗·其十
作者：阮大铖
朝代：明
体裁：七言律诗

萧萧五柳夕阳斜，蓬户难辞鸟雀哗。客至一樽倾黍酿，行吟双鬓插山花。携筐石坞收松子，行药云根剪蕨芽。谁谓幽栖人事少，閒居拙政颇繁华。
还山诗·其十一
作者：阮大铖
朝代：明
体裁：七言律诗

潦倒真嫌息影迟，北山今始事逶迤。桃花好问秦民棹，兰芷能邀公子思。学稼农时循月令，招魂芜俗赋骚辞。逍遥自许同烟客，锸荷千峰信所之。
还山诗·其十三
作者：阮大铖
朝代：明
体裁：七言律诗

浮名落照意俱閒，閒眺飞鸿度远天。野酌长依孤屿月，初衣全浣五陵烟。每惊秋雨鸣山竹，更忆渔歌动垞莲。不识香林旧朋好，迟余可过虎溪边。
还山诗·其十二
作者：阮大铖
朝代：明
体裁：七言律诗

金门无术习浮沉，归亦慵为泽畔吟。箧有图经标五岳，卧胜杖屦入千林。江乡水族秋饶蟹，草阁山灯夜报禽。幸以耕桑酬帝力，角巾真不让华簪。
还山诗·其十四
作者：阮大铖
朝代：明
体裁：七言律诗

无才安敢点朝班，物外樵渔尚可攀。任有网罗及鸿渚，谁将柯斧指龟山。种成芝朮容招隐，鍊就松脂学驻颜。秋夜灵台占气象，少微的历照江关。
还山诗·其四
作者：阮大铖
朝代：明
体裁：七言律诗

沧江聊可濯吾缨，穷巷萧条草自生。扫径定知章稚候，馈浆莫遣旅人惊。龙山佳气朝飞爽，雁汊春潮夜吐声。应接清音浑未暇，回翔应不羡承明。
还江上草堂柬史使君道邻·其一
作者：阮大铖
朝代：明
体裁：七言律诗

薰风遥向五弦来，猎猎江干画隼开。淝水漫推车骑略，漳河重咏史公才。乌犍畬火绵平垄，朱鹭笳声动大雷。近日烟深春草阔，轻鸥飞去复飞回。
还江上草堂柬史使君道邻·其二
作者：阮大铖
朝代：明
体裁：七言律诗

荒庐修竹碧森森，扫户犹鸣原宪琴。赖有熊罢饶远略，遂令鸿雁起归音。青门瓜蔓缘坡广，白社莲香饮露深。璧月高閒刁斗阒，不烦梁甫切悲吟。
连同瑶草子占班王吉甫次鲁子卿登雨花琢鍊诸胜·其一
作者：阮大铖
朝代：明
体裁：五言律诗

秋色兼烟雨，高台旷客心。閒身无简束，良友复登临。草向残阳霁，松于暮壑深。晚香杯在手，还对菊花斟。
连同瑶草子占班王吉甫次鲁子卿登雨花琢鍊诸胜·其三
作者：阮大铖
朝代：明
体裁：五言律诗

篱门青可数，兀兀此钟山。乐是一樽酒，无如我辈閒。畼车喧石户，渔网集江关。为忆茆峰顶，青芝更可攀。
连同瑶草子占班王吉甫次鲁子卿登雨花琢鍊诸胜·其二
作者：阮大铖
朝代：明
体裁：五言律诗

闻道卢龙北，边笳动地来。定知廊庙上，不乏折冲才。旗色铃门柳，铙歌玉篴梅。野夫何所与，秋草藉閒杯。
连同瑶草子占班王吉甫次鲁子卿登雨花琢鍊诸胜·其四
作者：阮大铖
朝代：明
体裁：五言律诗

秋气有如梦，林山递有无。凤凰何所逝，鸟雀日相呼。望古怀金奏，谋生向玉壶。高阳今已矣，尚友或吾徒。
迟丰之囧卿未至
作者：阮大铖
朝代：明
体裁：古风

晏坐向山窗，绿阴垂隐几。竹晦鸟潜下，木冷蝉未已。泠泠涧户间，响识秋琴美。故人勤夙心，遥遥溯淮水。挂帆湖草外，击汰渔烟里。先期宿翠微，未见巾车止。莫是过芜城，山公为烹鲤。相迟步荆扉，薄暮松风起。
迟侍御之来招饮赋谢
作者：阮大铖
朝代：明
体裁：七言律诗

汀甸长敦石户耕，鸱夷閒问五湖行。澄清藉有神君斧，歌咏争传孺子缨。月皎山精闻夜泣，风暄烟鸟弄春声。杖藜乘暇趋公府，咨度弥深杼轴情。
述怀·其一
作者：阮大铖
朝代：明
体裁：古风

春风荡繁圃，孰物能自持。人居形气中，何得不因之。情逐舞花乱，唫随鸣鸟滋。循此遂百年，我心诚伤悲。希古良有获，元化亦可窥。试策追高霞，濯影清江湄。曳曳空山萝，岂不寒与饥。聊用违所伐，亦自拯其卑。率此孤云心，悦是贞松姿。世人或相笑，余情终不移。
述怀·其二
作者：阮大铖
朝代：明
体裁：古风

花鸟及时群，方春争一候。景气良有谐，静默盍为守。车马鹜芳月，琴瑟展清昼。意至境无馀，所历宛非旧。鶗鴂臻悲鸣，荆榛亦旋茂。徘徊婉与娈，美服誓谁就。亦有丘园士，感此若怀疚。幸已谢荣肥，遗身入孤陋。村中杏花繁，篱外春山秀。及此土脉和，渠渠理耕耨。
述怀柬刘中丞蓼生
作者：阮大铖
朝代：明
体裁：七言律诗

萧閒元不慕华予，古木寒萝称隐居。世事何年靖戎马，君恩此日重樵渔。云来曲几围清梦，雪对高窗炤异书。但发梅花君过我，为浮村酿击冰鱼。
述怀柬顾与治徐州来·其一
作者：阮大铖
朝代：明
体裁：古风

大道忌纷孥，清净德所宅。几见湫溷中，得挂高云迹。自哂颠毛生，始悟閒居适。庭摇众竹青，馆抗遥峰碧。楗户阅时情，微微辨潮汐。
述怀柬顾与治徐州来·其七
作者：阮大铖
朝代：明
体裁：古风

卷迹趣弥展，独卧梦始尊。超超去尘壒，竦体排天门。所至鸾鹤嬉，无复虎豹蹲。手攀若木华，餐之荣精魂。云中遇青童，相顾笑不言。指我视九州，霞腐烟亦昏。
述怀柬顾与治徐州来·其三
作者：阮大铖
朝代：明
体裁：古风

膢腊吾从众，岂昧儿女仁。冀于酬应减，聊使服食亲。简动制浮俗，无营尊澹身。尚虑梅花发，或值樽中贫。寤寐诵读间，藉有诸先民。
述怀柬顾与治徐州来·其二
作者：阮大铖
朝代：明
体裁：古风

本是江海人，甘就礼法缚。此梦醒何迟，醒矣不复阖。据梧长闭门，杖藜或行药。古木振霜音，寒花引閒酌。一笑瞩高云，羡此遐飞鹤。
述怀柬顾与治徐州来·其五
作者：阮大铖
朝代：明
体裁：古风

一室屏杂务，静觉群书香。耳目亦即豁，日月何其长。古人戒苟且，百撰皆精良。大泽蟠龙蛇，清庙陈琮璜。酌约奉身心，无踰此理臧。日入缮荆薪，终夜还琅琅。
述怀柬顾与治徐州来·其八
作者：阮大铖
朝代：明
体裁：古风

天柱副南岳，汉皇此封禅。扈从枚马俦，英辞吐星电。千载海门贤，类聚追其绚。优游极讨论，丧乱遂飘散。遥遥雾灵青，西望泪如霰。跂予俟河清，雅歌绍公宴。
述怀柬顾与治徐州来·其六
作者：阮大铖
朝代：明
体裁：古风

江田稼不登，半粟无一至。惩此屡空厄，黾勉学农事。镃基而用天，此理亦应邃。上帝去蟊贼，风雨养嘉穟。月白整钓丝，原青设媒翳。谋生兹可兼，丈人庶几庶。
述怀柬顾与治徐州来·其四
作者：阮大铖
朝代：明
体裁：古风

落日生赪霞，烽火在江外。野心代天忧，无乃杞人罪。圣后乘六龙，群贤凤鸣哕。弹指卧榻安，唾手天山碎。狗烹釜罢炊，鱼苗税都汰。请作太平民，衡门即崧岱。
述怀答友人
作者：阮大铖
朝代：明
体裁：七言律诗

云驷虚无江上台，薜萝香动有朋来。名销更觉琴书逸，道在能持稼穑衰。非国有天收瘴雨，罪言何梦托寒灰。与君笑尽手中酒，池上藕花閒自开。
述怀答陈不盈吴游返寓江寺见投
作者：阮大铖
朝代：明
体裁：五言律诗

江潭吟赏意，不愧白鸥知。偶尔春寒甚，怅然芳草迟。楚狂劳谏凤，商皓误餐芝。自倚修林竹，萧萧阅岁时。
述怀谢郑中丞潜庵见枉·其一
作者：阮大铖
朝代：明
体裁：七言律诗

隼旟猎猎次蒿莱，小径从教白板开。藉有鸱鸮绸末雨，遂令鹅鹳并殷雷。村烟晚翠交菑烧，原草春青习翳媒。如此升平浑未减，岘山能不念羊碑。
述怀谢郑中丞潜庵见枉·其二
作者：阮大铖
朝代：明
体裁：七言律诗

穷巷高牙梦路通，野心久已托冥鸿。习池幸得陪山简，汉苑凭谁乞所忠。绿浦布帆渔艇月，青郊棕帽酒旗风。补天赖有明公在，旸雨何曾负老农。
送一门住摄山
作者：阮大铖
朝代：明
体裁：古风

一公绝尘垢，其人即翠微。禅将春草深，句亦天花飞。摄山有茆屋，竹厚芋且肥。夜溜细鸣涧，秋云閒隐扉。君往住其间，能使青山辉。支远不敢俦，世人焉可希。霜满烟复平，予亦知所归。烦君行药时，为报山中薇。
送三昧律师之五台
作者：阮大铖
朝代：明
体裁：五言律诗

祖林怀宝月，万里谒文殊。古钵潜携柏，秋航正有芦。律香薰汊雁，梵贝出飞狐。一演清凉法，春山望衲珠。
送任宪副士彦奉太夫人赴济南任
作者：阮大铖
朝代：明
体裁：七言律诗

青枫江上散秋清，千骑看君将母行。岱岳云霞长作雨，鲁城弦颂易为声。钓鳌好展经纶手，拔薤无矜肮脏名。更说诸侯多负弩，板舆随地有逢迎。
送传四兄还皖·其一
作者：阮大铖
朝代：明
体裁：五言律诗

春来池上草，绿与故园同。雁影寒空外，鸰原细雨中。遥飞江畔席，相视鬓间蓬。努力山厨酒，风烟莽未穷。
送传四兄还皖·其二
作者：阮大铖
朝代：明
体裁：五言律诗

江坞长吹雨，离离竹自閒。无琴延碧月，驰梦到青山。契阔叹难已，蹉跎春又还。寄声石巢石，留薜待跻攀。
送何不毁还闽
作者：阮大铖
朝代：明
体裁：五言律诗

闽峤秋云里，猿声无尽时。君归芳草后，复接桂香期。屦外天风纵，樽间海月危。高吟动河汉，于此寄相思。
送何青山相国再起还朝·其一
作者：阮大铖
朝代：明
体裁：七言律诗

西畴岁月俨东山，眷顾苍生未许閒。遂有起居关帝梦，再瞻剑履押仙班。心恬纶阁犹莘渭，道泰卿云荫孔颜。好抱懒残煨芋火，鸾刀一燮玉铉间。
送何青山相国再起还朝·其二
作者：阮大铖
朝代：明
体裁：七言律诗

清霜皎月映蒲轮，正值阳回玉琯新。梅鼎调丹资圣手，枫宸衣白睹天民。尧陔解作人龙雨，禹贡咸销士马尘。廿四考成还未髦，青山来问赤松鳞。
送余驾部集生予告二首·其一
作者：阮大铖
朝代：明
体裁：七言律诗

榆塞骎骎铁骑尘，盾头试草墨花新。久推马脊多高骨，不辨龙颔有逆鳞。姜桂岂投羹鼎好，薜萝因寄漆园身。惭余小草占华省，簪笔虚称献纳臣。
送余驾部集生予告二首·其二
作者：阮大铖
朝代：明
体裁：七言律诗

石头葭菼正苍然，一叶身轻去若仙。仗马长鸣开紫禁，冥鸿高翮入青天。就荒松菊瞻衡宇，无恙风波有钓船。我欲小舟汎江海，石门晴日卧秋烟。
送八兄衡之还虾溪·其一
作者：阮大铖
朝代：明
体裁：五言律诗

吾兄辞薄俗，鸿隐向江村。古柳枝垂屋，秋兰香饮门。涧怜浮犊溷，篱畏祝鸡喧。静对虾溪月，悠悠挂钓痕。
送八兄衡之还虾溪·其二
作者：阮大铖
朝代：明
体裁：五言律诗

池塘何可忆，芳草捉迷藏。恍惚事如梦，蹉跎鬓已霜。雪深宜卫竹，春至且条桑。振振多群从，陶公训莫忘。
送刘宜之北上应试
作者：阮大铖
朝代：明
体裁：七言律诗

雪霁梅花香正繁，看君征马向平原。星藜更曙前薪火，圣酒新酣季雅樽。桑土定知烦借箸，苞稂还为达临轩。渔竿已稳沧江梦，聊望公车效大言。
送刘径石北上·其一
作者：阮大铖
朝代：明
体裁：五言律诗

大风捲秋色，日夕五原来。月满虏骑突，沙寒蕃马哀。丈夫轻出塞，时事急遴才。此去飞狐北，期君勒石回。
送刘径石北上·其二
作者：阮大铖
朝代：明
体裁：五言律诗

击汰送君行，秋云江上晴。芙蓉娇剑色，鼓吹杂莺声。杖策恢辽海，回铤扫北平。指麾烦白羽，莫仗汉公卿。
送又汉东游
作者：阮大铖
朝代：明
体裁：七言律诗

伏鸾毛羽亦应殊，耻作春星绕树乌。自有高山衔楚调，欲从子夜挽吴趋。市中烟火寻箫客，旅次风霜醉木奴。不藉鸱夷载明月，璧光先已照菰芦。
送吴伯纯还皖上
作者：阮大铖
朝代：明
体裁：七言律诗

漠漠江天雨雪飞，看君挂席复言归。残年灯火相思紧，乱后渔樵生事微。白发共衔寒夜酒，青山独掩冶城扉。石门旦晚春波绿，烟草为予拂钓矶。
送吴元起应试白下
作者：阮大铖
朝代：明
体裁：古风

弱龄贵意气，吐吸青云端。与君先子交，味比清秋兰。中路忽捐背，喟焉悽心肝。柳宅既寥落，秫畴亦摧残。三子读其书，菁菁如琅玕。仲复迈俨伋，污邪匪所干。旦夕乘云浮，此岂才者难。一释藜与藿，再被绮与纨。何以奋平生，而酬岋嶪冠。高枝饶疾风，陆海多狂澜。还期善翱翔，无臻弋者欢。舟楫在江皋，抱琴向子弹。勖之敬言话，申以长加飧。帆张曲未终，东去如飞翰。
送吴司成骏公还吴北上·其一
作者：阮大铖
朝代：明
体裁：七言律诗

高帆别路绕菰蒲，酒尽秋山翠可呼。刻日帝屏登姓字，如云祖帐满生徒。谁能遍地销戎马，何处违山无蟪蛄。此际苍生思转迫，楸枰莫恋谢公娱。
送吴司成骏公还吴北上·其二
作者：阮大铖
朝代：明
体裁：七言律诗

秋花篱落昼长关，高驾遥来问小山。正是绛纱勤设教，欣闻玉笋近还班。收将朴棫桢王室，说到疮痍动圣颜。衮职夔龙无寸阙，野心农圃赖君閒。
送吴大年还新安觐省期以春晤
作者：阮大铖
朝代：明
体裁：七言律诗

君归绕屋有梅花，高枕天都峰顶霞。怡老手能和大药，望衡人为折疏麻。时纷始悟簪缨累，身隐何如钓弋嘉。春草且深江柳细，白门期与共听鸦。
送吴孝廉修能北上
作者：阮大铖
朝代：明
体裁：古风

峨峨天子都，云端表空翠。日月瀑源涌，雷雨中峰肆。紫芝摘还长，玄猿啸殊异。君家代居此，穷年探灵閟。隐几闵候变，徙药察泉自。玉女揽花笑，霄鹤窥烟至。壁坼青霞开，琅琅辨仙字。胜情若未餍，江天迹遐寄。川气映帘动，水花切窗侍。雪响广陵涛，香袅竹西吹。眺听意何适，智仁理咸备。抱膝吟已深，盱衡志当遂。河暄冰未兆，堤秋柳仍媚。霁日照洪波，征帆若云骥。讽谏追羽猎，吁谟策安治。金门视瑶台，大隐旨非二。及春整游镳，宫莺为君醉。
送吴梅墩倅忠州·其一
作者：阮大铖
朝代：明
体裁：五言律诗

巴渝向天际，寒浦袂难分。帆影破江雪，琴心弹峡云。家声能勿滓，户颂定相闻。梦里青城峤，因君就鹤群。
送吴梅墩倅忠州·其三
作者：阮大铖
朝代：明
体裁：五言律诗

刀州分政地，花接锦官城。并络星相值，郫筒酒任倾。栈烟开鸟路，阁夜响弦声。莫使乡先达，徒专化蜀名。
送吴梅墩倅忠州·其二
作者：阮大铖
朝代：明
体裁：五言律诗

离筵期尽醉，剑外满风霜。禹庙江声古，琴台赋草荒。蛮笺资点笔，橦布耻为裳。从此賨人舞，婆娑为尔长。
送吴梅墩倅忠州·其四
作者：阮大铖
朝代：明
体裁：五言律诗

万里峨眉月，鸣琴对较亲。还飞玉壶色，来照竹林人。酒噀栾巴雨，花啼谢豹春。双鱼君但寄，江畔久垂纶。
送吴汤日游闽并讯曹大参能始园居
作者：阮大铖
朝代：明
体裁：五言律诗

榕叶青深处，君行听鹧鸪。桴长天欲坼，琴在月何孤。翔思穷云海，搜奇轶贡图。石仓鸿隐地，好一问潜夫。
送周子久还冶父
作者：阮大铖
朝代：明
体裁：七言律诗

晼晚何堪送子行，荒原残雪照孤征。还家綵胜应题燕，隔岁提壶好听莺。冶父春山关涕笑，清斋秋水谢眉情。劳歌自哂终成误，长啸应为楚凤声。
送周文学玉映北行
作者：阮大铖
朝代：明
体裁：七言律诗

谢傅阶前兰玉纷，亭亭夕秀更无群。声名骠骑曾何减，笔札鸾笺未敢分。省树春池同咏啸，宫香大被想氤氲。定知鱼藻承恩后，天酒榴花酌卯君。
送周相国挹斋入京·其一
作者：阮大铖
朝代：明
体裁：七言律诗

帝梦依依片野堂，天书频趣舍人装。沙堤首引端揆步，玉案重沾内苑香。身御卿云笼屈轶，手携霖雨润祥桑。悬思温室觇丰采，忧国知公鬓已霜。
送周相国挹斋入京·其三
作者：阮大铖
朝代：明
体裁：七言律诗

平章未艾蚤悬车，氿曲烟云共卷舒。莘乐顿幡三聘后，芋香领取十年馀。大农力草宽租诏，诸镇齐飞报捷书。是日功成怀辟谷，赤松来往百花庐。
送周相国挹斋入京·其二
作者：阮大铖
朝代：明
体裁：七言律诗

自公归枕玉潭烟，中外纷然羽檄传。司马起居原重虏，晋公剑履再朝天。丹心独启金縢策，黄耳平调玉鼎铉。衮职补完无寸阙，九围愿睹太平年。
送周相国挹斋入京·其五
作者：阮大铖
朝代：明
体裁：七言律诗

逋客冥冥息影深，宁忧缯缴到长林。所虞朝著多坚垒，勿恤神州有陆沉。随地孤寒为引手，何人吐握不归心。期公尽洗荆榛劫，剩得青山与向禽。
送周相国挹斋入京·其六
作者：阮大铖
朝代：明
体裁：七言律诗

车笠平生约未违，萤光亦近太阳飞。公车长路卫冰雪，官舍西山礼翠微。衰鬓霜痕愁更满，晚年汐社去何依。遥知东阁簪裾会，应念岑牟老布衣。
送周相国挹斋入京·其四
作者：阮大铖
朝代：明
体裁：七言律诗

始春芳树约同攀，斗酒留髡兴未阑。快睹夔龙还帝阙，幸留猿鹤在家山。棋声竹坞如闻响，屐齿芝坪尚印斑。欲假谢桥云卧地，野人代与护松关。
送姚司寇岱芝予告归云间
作者：阮大铖
朝代：明
体裁：七言律诗

三泖春深杜芷香，遥知鸥鹭待归航。陶公碧柳舒芳月，白傅青山隶草堂。蕉鹿久嗤尘梦幻，莼鲈新拜主恩长。即看簪履关群注，未许高岩挂薜裳。
送姚少参心甫入楚·其一
作者：阮大铖
朝代：明
体裁：七言律诗

晴江驿路指秋霞，铙吹悠悠静不哗。月下弄珠逢汉女，风前绕食听神鸦。霜严军垒生荒草，雨足蛮村种土花。遥忆吏民延见后，木奴千树卧高衙。
送姚少参心甫入楚·其二
作者：阮大铖
朝代：明
体裁：七言律诗

楚山秋翠入烟霜，极目征帆引思长。露白猿声接巫峡，天青雁影度潇湘。包茅好去询新贡，离黍宁堪问故乡。何日登楼来作赋，凤歌一效古人狂。
送子又侄还皖·其一
作者：阮大铖
朝代：明
体裁：五言律诗

遏末凋伤久，荆花怅独春。有怀驰梦路，对尔忆风神。芝朮蠲身患，盐齑念母贫。竹林非远别，感此亦沾巾。
送子又侄还皖·其二
作者：阮大铖
朝代：明
体裁：五言律诗

春帆入何际，烟草绿微微。篷月饮沙埠，渔灯卫水扉。独行严语默，薄俗戒轻肥。寂历山窗夜，萤光未可稀。
送宋钟南计部归楚
作者：阮大铖
朝代：明
体裁：古风

秋兰行作花，君归理荒畹。孤舟去若翔，青山梦俱远。余同濩落情，迹向沧洲偃。截潦安鱼梁，迎晨进牛饭。狂歌入谷深，遐情自厓返。何以肆娱悦，高云阁危巘。郁郁涧底松，柯条毕淹蹇。贞此霜雪姿，聊当却晼晚。青阳自代除，东园谢芳婉。
送左侍御左漆报命二首·其一
作者：阮大铖
朝代：明
体裁：七言律诗

骢马春风曾首途，卿云烂烂照皇都。好陈陇右金城策，详绘江南郑侠图。殿虎青阳开气色，宫莺紫禁听传呼。悬知揽辔重来日，桃叶芳蘅绿未枯。
送左侍御左漆报命二首·其二
作者：阮大铖
朝代：明
体裁：七言律诗

浦口风烟江上云，遥看征盖入斜曛。太冲赋著人争诵，充国功成帝亦闻。直柏竦青瞻古节，甘蕉敛碧避弹文。江农就馌棠阴下，野犊山雌自可群。
送弘觉寺崇梵入院
作者：阮大铖
朝代：明
体裁：七言律诗

丈室天花散不穷，看君天阙自鸣钟。好持满义参孤月，每举西来示万峰。禅思静观当昼槿，经声长展隔溪松。莲花更续高贤社，愿附宗雷振道风。
送张仪明之仁寿任
作者：阮大铖
朝代：明
体裁：七言律诗

喻蜀看君捧檄行，青山樽酒对离情。千峰路向猿声转，百丈泉从鸟道鸣。盐井春烟溪唱满，锦城秋月夜弦清。遥知万里桥西曲，潭静花繁待濯缨。
送张总宪华东以奏续行时有三鹤来仪之祥·其一
作者：阮大铖
朝代：明
体裁：七言律诗

佳气秋清仗外峰，帝臣奏绩更呼嵩。戎机未息华阳马，民瘼争蜚泽畔鸿。一代衣冠瓜蔓抱，四方杼轴茧丝空。须公鱼藻宾门会，次第敷陈到圣聪。
送张总宪华东以奏续行时有三鹤来仪之祥·其二
作者：阮大铖
朝代：明
体裁：七言律诗

岱岳秋云拥传生，遥瞻曳履入承明。补天一试山龙手，警露三闻子鹤鸣。太液金衣晴唼藻，青城玄羽夜流声。悬知辟谷功成日，整背来迎月满笙。
送张臬使廷抡移淮上·其一
作者：阮大铖
朝代：明
体裁：七言律诗

天门江水去悠悠，紫气东行不可留。俎豆即看谋畏垒，琴书曾不累孤舟。百城吏有仪型仰，三载民无杼轴忧。欲问使君遗爱地，清风明月谢公楼。
送张臬使廷抡移淮上·其二
作者：阮大铖
朝代：明
体裁：七言律诗

帝曰漕河属伟人，楼船淮海去振振。霜轻岪郁神仙树，春暖冰疏帝子津。民誉岂能忘召伯，君恩终不薄劳臣。江南节钺来无暮，耆旧何须泪满巾。
送当涂徐明府松涛入觐
作者：阮大铖
朝代：明
体裁：七言律诗

青山寒不解甘棠，烟鸟冰鱼有泳翔。小泊琴声喧古雪，高轩舄影入清霜。陈风苌楚江乡俗，缩酒包茅泽国香。湛露歌馀春草碧，花村竹马看腾骧。
送徐仲衡还湖口·其一
作者：阮大铖
朝代：明
体裁：五言律诗

莽莽风烟里，江鸥亦自群。情非潮所限，梦与月难分。尽醉酬身健，高谈略世纷。如何归棹急，又欲拨春云。
送徐仲衡还湖口·其二
作者：阮大铖
朝代：明
体裁：五言律诗

春深江草色，碧过石钟山。鸟影去胡极，猿声啼正閒。悬知还草榻，定复闭柴关。好语匡庐月，秋林与共攀。
送方圣羽吴元起失解归皖
作者：阮大铖
朝代：明
体裁：五言律诗

秋云饮江水，片席入遥空。橘露朝炊地，虫声晚泊中。风烟今特著，遇合古原同。君但陶樽罍，江田黍正丰。
送方宫谕坦庵册封入楚·其一
作者：阮大铖
朝代：明
体裁：五言律诗

驿路苍山外，秋云拥传生。蜚鸿遵大泽，戎马近方城。备述宸衷苦，无言使职轻。南楼逢旧月，莫效庾公情。
送方宫谕坦庵册封入楚·其三
作者：阮大铖
朝代：明
体裁：五言律诗

海门霜满树，知子系归舟。乡岁长嗟俭，军书正备秋。倘过竹林地，定动黍离愁。纵是怀陵谷，终成万里游。
送方宫谕坦庵册封入楚·其二
作者：阮大铖
朝代：明
体裁：五言律诗

鸡犬桃花处，甘棠芾并垂。采风见先泽，洒泪寄高祠。春苑陈金镜，秋原揽辔丝。恩荣值归鹤，一解九京颐。
送方宫谕坦庵册封入楚·其四
作者：阮大铖
朝代：明
体裁：五言律诗

金陵篱下菊，绕瓮酒俱香。无恙惟贫健，相迟作古狂。兰移湘畹露，橘饱洞庭霜。持作幽人赠，灵芬意不忘。
送方尔止白下徵文
作者：阮大铖
朝代：明
体裁：五言律诗

龙眠堪讽雪，挂席欲何之。一阅冰霜路，遥徵兰蕙词。钟飘禽定夜，潮广月开时。寂寂江亭上，于君倍有思。
送望江朱侯擢守海州
作者：阮大铖
朝代：明
体裁：七言律诗

秋清凫影动菰蒲，岘首碑看勒小孤。数载菊松望彭泽，如今釜甑接莱芜。风云淮海仪神雀，烟雨家山梦鹧鸪。卧治定须同内史，閒调五马饮春湖。
送李烟客林六长下金陵有怀博罗韩夫子
作者：阮大铖
朝代：明
体裁：七言律诗

杨柳风恬五两轻，橹边桃叶若闻声。露芬孤屿啼閒鹤，月印空江舞旧鲸。圣代诗书宽捃摭，农臣耕凿有经营。君行并闭羊求路，茇舍惟占紫气生。
送李烟客还岭南·其一
作者：阮大铖
朝代：明
体裁：五言律诗

吾子区中秀，谁言冠岭隅。饮霞恒若寐，负月讵嫌孤。思绮珠光紊，情严蜃气枯。予怀定难忍，遥集海天桴。
送李烟客还岭南·其二
作者：阮大铖
朝代：明
体裁：五言律诗

知君度岭日，行李入梅花。海白欲何际，峰青则尔家。鹤来延梦路，鸟与导归霞。琴酒攸怀际，罗浮月未遐。
送杨尔台之庆元省亲
作者：阮大铖
朝代：明
体裁：七言律诗

送君偃邑侍鸣琴，酒尽青山欲暮情。计日邮程超雁路，过江客梦入猿声。烟青苦竹沿村暗，月白梅花绕署生。此际趋庭无杂事，太玄细与注爰清。
送杨锦仙父母应召北上
作者：阮大铖
朝代：明
体裁：七言律诗

七年罗雀掩山城，烽隙龙眠尚劝耕。濯锦溪流同灌溉，峨嵋峰雪并孤清。备尝苦趣如餐蓼，閒看时情似著枰。闻说至尊重廉吏，高梧春掖待迁莺。
送柯孤石父母北行
作者：阮大铖
朝代：明
体裁：七言律诗

芦白枫青雁有声，为看双舄入承明。司玄洞口冰壶月，天柱峰头碧海笙。赤子长号攀去辙，黄巾啮指慑威名。此行温室承天语，前席何妨绍贾生。
送桐城李主簿召卿移雷州卫幕暂归莆田
作者：阮大铖
朝代：明
体裁：五言律诗

三载佐鸣琴，耕桑处处唫。孤舟从此去，仙梦亦何深。幕画惊蛮鬼，春声革瘴禽。雷阳梅早坼，莫不寄江浔。
送楚友之姑孰访曹元甫同年·其一
作者：阮大铖
朝代：明
体裁：五言律诗

寒江那可涉，击汰复何之。月灿西园夜，烟绵供奉祠。高言开笔簬，幽意质芳蓠。遥想琴樽会，余情亦已移。
送楚友之姑孰访曹元甫同年·其二
作者：阮大铖
朝代：明
体裁：五言律诗

三户今如此，斯文尔不群。力图荒大泽，道未丧灵芬。吹影多危调，谭天有异闻。长歌重进酒，敬矣袂将分。
送楚雄司理陈师来·其一
作者：阮大铖
朝代：明
体裁：五言律诗

西南天地外，往祀碧鸡神。不惜徇遐禄，聊堪慰老亲。江花随远梦，蛮草报初春。宝井能麾手，知君不厌贫。
送楚雄司理陈师来·其二
作者：阮大铖
朝代：明
体裁：五言律诗

六诏宽文法，平生尚可抒。百夷通蒟酱，重译至南车。蒲海风烟静，苍山瘴疠除。晴光看雪峤，万里映翻书。
送武孝廉素心还秦·其一
作者：阮大铖
朝代：明
体裁：五言律诗

斜日金陵树，送君还九嵏。鸡鸣仙掌月，马饮渭川虹。淮泗浮将倦，甘泉赋更工。上林花发日，期听紫宸钟。
送武孝廉素心还秦·其二
作者：阮大铖
朝代：明
体裁：五言律诗

友谊追先代，居然比断金。秦蘅同契合，风木起悲吟。天地烽烟满，川原雨雪深。看君驱马去，宁不一关心。
送毕湖目开宪徐淮·其一
作者：阮大铖
朝代：明
体裁：五言律诗

风烟连兖豫，控以古徐州。式画熊车往，平销鼠窃忧。茧丝宽赤地，刁斗肃清秋。一啸閒麾羽，长河月满楼。
送毕湖目开宪徐淮·其二
作者：阮大铖
朝代：明
体裁：五言律诗

戎旃逢暇日，乘兴莫忘诗。河暖冰开处，山晴花发时。粉香关盼宅，黄石子房祠。但酌春风酒，于君倍有思。
送江菊裳之信州任
作者：阮大铖
朝代：明
体裁：七言律诗

海门新柳漾晴沙，极目云帆引鹜霞。湓口潮回犹带雪，弋阳溪暖欲蒸花。春潭雾白闻鱼徙，讼阁峰青绝鸟哗。圣代繇来重才子，岂令江总滞天涯。
送汪六御入觐还灵山
作者：阮大铖
朝代：明
体裁：七言律诗

薰风杨柳散晴烟，逼望仙凫向海天。猺峒瞻蒲还劝穑，珠渊饮马亦投钱。辀钩声里花迎舄，薜荔香中月映弦。纵使圣朝无阙补，天书好为夕郎悬。
送汪涵秋归淮南兼忆斗枢
作者：阮大铖
朝代：明
体裁：七言律诗

君来江上正芳菲，今去淮南雁欲飞。聚散人生如落叶，苍茫空水对斜晖。青山不隔孤臣梦，白日谁怜季女饥。为寄愁心河畔草，年年春色望中归。
送汪瑶若还皖予亦将问海门棹矣·其一
作者：阮大铖
朝代：明
体裁：五言律诗

春江聊极目，新柳挂寒烟。念尔扬舲去，琴书自洒然。岩松花且兆，林竹笋初延。试熟彫胡米，迟予禊石泉。
送汪瑶若还皖予亦将问海门棹矣·其二
作者：阮大铖
朝代：明
体裁：五言律诗

问字盈群彦，如君才亦稀。奇怀萦翰墨，忍力谢轻肥。冠岭标云格，开潭悟月机。遥知行咏处，芳草碧微微。
送汪用章还楚
作者：阮大铖
朝代：明
体裁：五言律诗

旅思何寥落，寒山江上开。抱琴难得意，挂席且归来。绮季芝堪摘，岑牟服好裁。无情湘水绿，莫掷楚臣哀。
送沈纳言炎洲北上
作者：阮大铖
朝代：明
体裁：七言律诗

鸡黍扁舟钓未寒，衔杯无处道悲欢。风烟几载怀湘竹，雨露于今到畹兰。会看卿云笼剑佩，还思野水有纶竿。补天五色烦娲手，圣世渔樵亦自安。
送沈郡丞含虚之石阡太守任
作者：阮大铖
朝代：明
体裁：七言律诗

韦杜家声著素丝，一时歌诵满江篱。争传击楫销鲸浪，依旧宣纶出凤池。剖竹远询槃瓠俗，垂棠深荫岘山碑。野人遥指天童月，相忆惟赓八咏诗。
送洪慧生南行并寄子明尔止
作者：阮大铖
朝代：明
体裁：七言律诗

秋林丛桂露香翻，送尔殷勤展一言。熊馆誇胡临羽骑，牛歌乘燧达车门。嘉宾无负笙簧飨，计吏偕知礼乐尊。木末烟平霜满际，冯高不尽我思存。
送王宫谕昆华北上·其一
作者：阮大铖
朝代：明
体裁：七言律诗

薰风堤柳拂平沙，极目云帆入远霞。朝列争来迎赤舄，至尊亲与押黄麻。鸡神漫饬祠官典，蒟酱虚通博望槎。早晚夔龙阶羽动，鹭翿一为舞訾邪。
送王宫谕昆华北上·其二
作者：阮大铖
朝代：明
体裁：七言律诗

秦淮草色碧初匀，斗酒还来践隐沦。野啄亦招霄鹤至，山羹欣有鼎梅陈。冲风摇海难衔石，平陇开烟许负薪。愿得金瓯名早贮，敢徯霖雨及波臣。
送王方伯梅和督运行便道觐省
作者：阮大铖
朝代：明
体裁：古风

击汰向春江，江烟漾笭箵。甸色衍芳意，缨歌感遐听。閒眺白云上，晴雪冠高岭。为政于此间，俛仰亦何静。山花蒙鸟路，轩琴达猿境。护糈届行役，征帆念当整。靡盬洵所尅，后乐谁能屏。弭节展潘舆，南薰日初永。亲好亦来过，陶然殚觞咏。田龙徯利泽，练马曳清影。誓当及秋期，云旌建华省。广霞荫石户，遥泉濡苔井。重慰山阿氓，膢腊炊烟冷。
送王梅和使君乞养归沧州·其一
作者：阮大铖
朝代：明
体裁：五言律诗

离索谁能遣，危时感倍深。十年棠芾地，三径菊荒吟。别思云横碣，归航月照琴。衔觞增累叹，不独重分襟。
送王梅和使君乞养归沧州·其三
作者：阮大铖
朝代：明
体裁：五言律诗

荒城艰鼠雀，发粟赖权宜。不是天王圣，几为内史危。高霞骞鸟翮，秋水泛鸱夷。多谢中山箧，为成浣涤私。
送王梅和使君乞养归沧州·其二
作者：阮大铖
朝代：明
体裁：五言律诗

春风吹野哭，烽火照江干。藉有貔貅旅，终贻燕雀安。苦心甚荼蘖，只手缮泥丸。往往筹桑土，忧时泪未乾。
送王梅和使君乞养归沧州·其四
作者：阮大铖
朝代：明
体裁：五言律诗

敬哉分袂旨，从此戒忧天。力整桐江钓，深耕下噀田。乱馀怜草木，归兴括山川。相望秦淮夕，帆园月共妍。
送王龙光游大梁
作者：阮大铖
朝代：明
体裁：五言律诗

石城听班马，君去客夷门。风絮残春路，舂灯旅夜村。鸟程争暮堞，草色媚晴原。为问牛羊道，还衔几处恩。
送瞿游击剑滩归楚
作者：阮大铖
朝代：明
体裁：七言律诗

楚州橘柚醉晴烟，将子分携欲黯然。身隐何嫌逢醉尉，功存谁与念飞鸢。征尘不挂岑牟服，钓艇何如下濑船。别后君山望秋色，洞庭碧月好娟娟。
送礼普陀者北还
作者：阮大铖
朝代：明
体裁：七言律诗

江晴枫叶下纷纷，细酌茱萸一送君。舟过广陵涛正壮，途瞻岱岳翠难分。觚棱仪凤调双管，刀尺盘龙进五纹。此际呼嵩陈所见，白衣亲现补陀云。
送程霖宇南粤游
作者：阮大铖
朝代：明
体裁：七言律诗

蓼香荻露片帆轻，君向南天越雁程。锦荔秋深房久熟，黄茅雨后瘴全清。装连霍纳春烟吐，手揽珊瑚海雾生。安得九夷偕杖履，踏歌蛮舞听芦笙。
送绣头长老礼峨眉
作者：阮大铖
朝代：明
体裁：七言律诗

威仪孤竹挂寒烟，槌磬持珠自了缘。秋树吟风冯数息，石窗吐月炤安禅。猿啼露白双帆外，鸟道霞青片衲前。此去高峰怀夜坐，当龛叶叶圣灯悬。
送罗别驾衡皋监督固原兵饷暂还南州
作者：阮大铖
朝代：明
体裁：七言律诗

几载题舆别思牵，依依征盖拂江烟。龙沙暮雨摇珠阁，仙掌秋云映石莲。飞檄虏移山后帐，行春人种碛中田。金城旦晚条方略，宣室为君席欲前。
送蒋子卿游匡庐·其一
作者：阮大铖
朝代：明
体裁：五言律诗

匡岳春烟外，看君采药行。遥筇分鹤路，高枕向猿声。山鬼搴萝笑，巢僧降树迎。何殊三径里，二仲接平生。
送蒋子卿游匡庐·其二
作者：阮大铖
朝代：明
体裁：五言律诗

水田循梵服，尘土陋华簪。独往谁能系，非君无此心。千峰青且至，二月雪犹深。但遇悠然处，书其报竹林。
送薛千仞还四明·其一
作者：阮大铖
朝代：明
体裁：古风

仙人略尘迹，出入乘海霞。天风吹流铃，来看江南花。金陵六代遗，其俗繁以姱。朝逐金弹丸，暮骑白鼻騧。道心匪所怡，栖身入蓬麻。手疏内景经，傍览掀南华。夜窗展明月，细字研恒沙。雠较无一疲，坐待晨禽哗。
送薛千仞还四明·其二
作者：阮大铖
朝代：明
体裁：古风

乡梦越寒潮，海峰青欲语。遂厌酒楼腥，整翮便冲去。黄鹤颉颃飞，归与浮丘遇。爰止天爵堂，书琴列森著。玉树日以蕃，紫衣复何滤。亲串通殷勤，子孙课忠恕。捣药摘芝苗，常餐剥山蓣。寂寂丁令威，方君岂能庶。
送诸门人应试南中·其一
作者：阮大铖
朝代：明
体裁：五言律诗

揣摩君各就，知不愧功名。蛟雨冯呵至，鹏风鼓翮轻。诗书炊汲具，忠孝婉娈情。持此酬当世，余何负耦耕。
送诸门人应试南中·其二
作者：阮大铖
朝代：明
体裁：五言律诗

孝陵秋树里，曾拜鼎湖弓。自隔渔樵梦，欣君蹈舞同。猎声云梦接，花路曲江通。讽谏还裁赋，长杨正射熊。
送谢司马苧萝东还·其一
作者：阮大铖
朝代：明
体裁：七言律诗

谪居何地不君恩，衡宇相望在白门。松柏无彫寒岁节，江湖赢得健身存。鲸鲵未剪潢池孽，蛇豕传闻蓟北屯。杼轴已空征敛急，交惭无力正乾坤。
送谢司马苧萝东还·其二
作者：阮大铖
朝代：明
体裁：七言律诗

扁舟淮海去悠悠，霜草寒烟绾别愁。从此声闻冯朔雁，将无去住等沙鸥。天高梁甫晴云现，日暖之罘晦雾收。一酌故园春酒罢，相期还问凤皇游。
送谢少司马苧萝还白下·其一
作者：阮大铖
朝代：明
体裁：五言律诗

青山同作客，又复问扁舟。击汰下牛渚，登高还凤游。孤帆载秋雨，繁露绕江洲。骥子能怀橘，相携慰旅愁。
送谢少司马苧萝还白下·其二
作者：阮大铖
朝代：明
体裁：五言律诗

晚泊烟青处，汀寒闻雁呼。吾生长道路，卷迹且江湖。野树啼乌臼，天霜醉木奴。白门墩畔月，载酒细相娱。
送谢若弓还东
作者：阮大铖
朝代：明
体裁：七言律诗

年少趋庭险阻中，知君才不愧超宗。两年讽映江南雪，千里帆开海上虹。何羡浮名如项橐，莫将奇字让扬雄。愿闻车骑淮淝捷，一慰萧条犊鼻穷。
送谷语东行·其一
作者：阮大铖
朝代：明
体裁：五言律诗

秋清山月白，岩桂复丛生。正可开贤社，君胡事远行。岳云迎锡响，海月待经声。试洗劳山钵，重参古德情。
送谷语东行·其二
作者：阮大铖
朝代：明
体裁：五言律诗

青枫江上路，芦影去悠悠。纵匪鹿麋聚，能忘鸿雁愁。律香吹夜月，花雨散孤舟。行遍赵州脚，君还未白头。
送赵损之北上
作者：阮大铖
朝代：明
体裁：七言律诗

梅花驿路细生香，目送飞鸿别思长。岩梦讵甘询小草，春风正可赋长杨。绕朝策欲腾天阙，谏猎书看入露章。从此琮璜收气色，须君宝璧荐辉煌。
送陈葵若入吴访周司理五溪
作者：阮大铖
朝代：明
体裁：五言律诗

客路入菰蒋，秋花绕梦香。故人官似鹤，幸舍食为鲂。海鹜云霞色，山招橘柚霜。伯鸾无恙否，烦一酬寒荒。
送陈路若北上
作者：阮大铖
朝代：明
体裁：七言律诗

知君才与孔璋伦，典尽鹴裘不厌贫。但有故人同睇笑，只将高咏答烽尘。长途对月樽应满，邸舍占云梦欲新。烟草争繁莺竞语，还来共醉白门春。
送颜祥止闽游即起居家樵川公
作者：阮大铖
朝代：明
体裁：七言律诗

长夏清阴浦竹林，扁舟送尔思何深。水花风起香盈棹，月树猿啼梦入琴。长铗岂令弹客舍，枯棋还与赌山阴。公馀倘问胡奴状，池草为言未陆沉。
送马中丞岫旭移镇皖上
作者：阮大铖
朝代：明
体裁：七言律诗

春江芳草积晴烟，青雀西飞宛若仙。久有威名惊萑苇，直将樽俎寓戈鋋。射雕士习穿杨技，买犊人耕酿秫田。早晚铙歌喧皖口，伏波旧柱为高悬。
送黄父母位雨应召北上·其一
作者：阮大铖
朝代：明
体裁：七言律诗

秋村棠荫尚森森，卧辙提壶动野吟。百里牛羊求牧法，八年乌鹊护巢心。孤城烽至亲传柝，敝甑尘悬不废琴。听说淩霄双舄举，鹑衣鹤发泪沾襟。
送黄父母位雨应召北上·其二
作者：阮大铖
朝代：明
体裁：七言律诗

硕儒帝正藉嘉谟，儤直行瞻据省梧。为政作霖敷槁壤，居心如月映冰壶。狐鸣四野氛难靖，鱼罶三星瘼未苏。愿得兵销兼敛薄，可无召杜伏青蒲。
遥赋献孺同年如园
作者：阮大铖
朝代：明
体裁：古风

屏迹向南亩，知君心所存。要欲耳目旷，始识胸怀尊。苟不课力作，稼穑胡繇繁。既念衣食足，可以娱琴樽。琴樽列中堂，渔钓开前轩。野水自如月，数峰青映门。好风原上来，花药香一村。采菱泛极浦，曝麦乘朝暾。事已杂虑无，默饮曾不喧。细数篱槿落，閒瞩天云翻。日入众鸟聒，墟落烟复昏。颓然卧藜床，踵息亦以温。此意请独抱，莫与羲皇言。
邀同杜退思送袁田祖北上·其一
作者：阮大铖
朝代：明
体裁：五言律诗

晤言犹未已，献赋子当行。更坐霜鸿夕，长歌班马声。天寒星气肃，夜久露华明。不惜兵厨酒，灯前醉长卿。
邀同杜退思送袁田祖北上·其二
作者：阮大铖
朝代：明
体裁：五言律诗

云雷当险动，君子奋斯时。楚善恒推宝，高才更冠之。批鳞疏理乱，贯虱察安危。拜手胪传下，回天庶可期。
邀瑕仲长子叔前之弟过百子山别业
作者：阮大铖
朝代：明
体裁：五言律诗

落木领寒序，云峰青可登。湖霜饮残芰，野烧入胡绳。先月啼猿至，将烟宿鸟冯。山樽招众嫭，不醉欲何能。
邝公露从岭南相访感赋
作者：阮大铖
朝代：明
体裁：古风

穷巷若层岑，迹罕境当邃。庭榈宛已秋，况乃清商至。客有宋玉俦，海珠抱奇字。云从獠蛋居，更与山都戏。乐是陬隅谣，避此蟪蛄地。万里就芦中，吟觞藉相媚。江村黍已香，菱蛤亦堪刺。对酒复何叹，尽此林山翠。夕月念当佳，开琴礼松吹。
邹观察静长久以书讯便中附谢荷艇乃从静长净业游时事今如隔世矣·其一
作者：阮大铖
朝代：明
体裁：七言律诗

群谣深省亦何恩，为脱昂霄野鹤樊。岁月遂为林壑有，云山安得是非存。青羊索我成都肆，黄犬繇他上蔡门。近亦知君谙此趣，临风聊附接舆言。
邹观察静长久以书讯便中附谢荷艇乃从静长净业游时事今如隔世矣·其二
作者：阮大铖
朝代：明
体裁：七言律诗

双鱼曾问水中央，字字商坪芝草香。自哂据梧同土木，遂惭报李越星霜。喜无繁蝶干清梦，独此高蟾照隐囊。尚有夙游忘不得，北湖小艇泛荷觞。
郊居夜酌张损之
作者：阮大铖
朝代：明
体裁：五言律诗

野心无所与，晚步向田原。寓目山何霭，招禽烟遂繁。村舂延月夕，室火永农言。敌此高閒意，须君罄一樽。
郊居杂兴·其一
作者：阮大铖
朝代：明
体裁：古风

郊馆亦何豫，怀此青山影。孤舂响花树，閒汲藉苔井。耳目克自繇，物役始知省。草深汨牛路，松晴曙禽境。恬行春野中，四瞩云光静。惟觉和歌声，农喧未能屏。
郊居杂兴·其三
作者：阮大铖
朝代：明
体裁：古风

野绿何茫茫，莫辨行人路。我居向山曲，草树复纠互。辟谷耻未能，炊烟时一露。遂引同心来，琴书展情愫。恻视城市间，攘攘顿成误。绿香蒲水壮，清吹松风鹜。于此话桑麻，坐阅春山暮。夷犹讵忍分，茗糜聊已具。
郊居杂兴·其二
作者：阮大铖
朝代：明
体裁：古风

徇物固溺志，绝俗亦近名。何如井里间，努力筹桑耕。春深花药香，气暖仓鹒鸣。蓐食起负锄，自向田间行。人生衣食交，畴复无一营。田祖未可要，悠悠风雨情。丰穰纵安希，聊以毕吾诚。